དེབ་ཐེར་སྔོན་པོ་སྟོད་
སོ་སོ་ཐར་པའི་བསྟན་པ་ཡང་སྡེ་པ་རྣམ་པ་བཅོ་བརྒྱད་དུ་གྱེས་པ་ལས། རྣམ་པ་བཅོ་བརྒྱད་པོ་ཐམས་ཅད་ཀྱང་སངས་རྒྱས་ཀྱི་བསྟན་པ་ཉིད་ཡིན་པ་ནི། མ་ག་དྷཱ་བཟང་མོའི་རྟོགས་པ་བརྗོད་པ་ལས། སངས་རྒྱས་འོད་སྲུངས་ཀྱི་དུས་སུ་དེའི་སྦྱིན་བདག་རྒྱལ་པོ་ཀྲྀ་ཀྲི་ཞེས་བྱ་བ་བྱུང་བ། དེའི་རྨི་ལམ་དུ་གླང་པོ་ཆེའི་རྒྱལ་པོ་སྐར་ཁུང་ནས་བྱུང་བ་ལ། དེའི་མཇུག་མ་ཐོགས་པ་དང༌། སྐོམ་པའི་ཕྱི་ནས་ཁྲོན་པས་སྙེག་པ་དང༌། ཕྱེ་བྲེ་གང་དང་མུ་ཏི་བྲེ་གང་ཚོང་བྱེད་པ་དང༌། ཙན་དན་དང་ཤིང་ཕལ་པ་རིན་མཉམ་པར་བྱེད་པ་དང༌། ཀུན་དགའ་ར་བ་མེ་ཏོག་དང་འབྲས་བུ་ཕུན་སུམ་ཚོགས་པ་མ་བྱིན་པར་ལེན་པས་ཕྲོགས་པ་དང༌། གླང་པོ་ཕྲུ་གུས་སྤོས་ཀྱི་གླང་པོ་འཇིགས་པར་བྱེད་པ་དང༌། སྤྲེའུ་མི་གཙང་བས་གོས་པས་གཞན་ལ་སྐུད་པ་དང༌། སྤྲེའུ་རྒྱལ་པོར་དབང་བསྐུར་བ་མཐོང་བ་དང༌། རས་ཡུག་གཅིག་མི་བཅོ་བརྒྱད་ཀྱིས་བགོས་པ་ལས་རེ་རེའི་ལག་ཏུ་ཡང་རས་ཡུག་ཚང་མ་རེ་བྱུང་བ་དང༌། སྐྱེ་བོའི་ཚོགས་ཆེན་པོ་འདུས་ནས་འཐབ་ཅིང་རྩོད་པ་མཐོང་བ་སྟེ། རྨི་ལམ་བཅུ་རྨིས་པས་བདག་ཉེས་སུ་དོགས་པས་འཇིགས་ཏེ། །བཅོམ་ལྡན་འདས་འོད་སྲུང་ལ་ཞུསསོ། །བཅོམ་ལྡན་འདས་ཀྱིས་དེ་དག་རྒྱལ་པོ་ཁྱོད་ལ་ཉེས་དམིགས་སུ་འགྱུར་བ་མ་ཡིན་གྱི། མ་འོངས་པ་ན་ཚེ་ལོ་བརྒྱ་པའི་ཚེ། ཡང་དག་པར་རྫོགས་པའི་སངས་རྒྱས་ཤཱཀྱ་ཐུབ་པའི་བསྟན་པ་ལ་མ་སྦྱངས་པའི་དགེ་སློང་རྣམས་ཁྱིམ་ནས་བྱུང་ཡང་གཙུག་ལག་ཁང་དང་རྙེད་པ་ལ་ཆགས་པ་འབྱུང་བས། གླང་པོ་ལུས་ཐོན་ནས་མཇུག་མ་ཐོགས་པ་དེ་ནི། དེའི་ལྟསསོ། །ཁྲོན་པས་སྐོམ་པའི་ཕྱིར་སྙེག་པ་ནི། གཙུག་ལག་ཁང་ན་གནས་པ་ལ་གཞན་གྱིས་ཆོས་བཤད་པ་ན་ཉན་པར་མི་བྱེད་པའི་ལྟསསོ། །ཕྱེ་དང་མུ་ཏིག་བརྗེ་བ་ནི། དེའི་ཚེ་ཉན་ཐོས་རྣམས་བཟའ་བའི་ཆེད་དུ་ཆོས་སྟོན་པ་འབྱུང་བས་དེའི་ལྟསསོ། །ཙན་དན་དང་ཤིང་གཞན་མཉམ་པར་མཐོང་བ་དེ་ནི། དེའི་ཚེ་ཉན་ཐོས་རྣམས་མུ་སྟེགས་ཀྱི་གཞུང་དང༌། སངས་རྒྱས་ཀྱི་བཀའ་མཉམ་པར་འཛིན་པ་འབྱུང་བས་དེའི་ལྟསསོ། །ཀུན་དགའ་ར་བའི་མེ་ཏོག་ལ་སོགས་པ་ཕུན་སུམ་ཚོགས་པ་ཆོམ་པོས་ཕྲོགས་པ་ནི། དེའི་ཚེ་ཉན་ཐོས་མ་བསྡམས་པ་རྣམས་དགེ་འདུན་གྱི་ལོངས་སྤྱོད་ཀྱིས་ཁྱིམ་པའི་ངོ་བསྲུང་བ་འབྱུང་བས་དེའི་ལྟསསོ། །གླང་པོ་ཕྲུ་གུས་སྤོས་ཀྱི་གླང་པོ་འཇིགས་པར་བྱེད་པ་ནི། དགེ་སློང་སྡིག་པ་ཅན་གྱིས་ཚུལ་ཁྲིམས་དང་ལྡན་པའི་དགེ་སློང་ཟིལ་གྱིས་གནོན་པ་འབྱུང་བས་དེའི་ལྟསསོ། །མི་གཙང་བས་གོས་པའི་སྤྲེའུས་གཞན་ལ་སྐུད་པ་ནི། ཚུལ་ཁྲིམས་ཉམས་པས་ཚུལ་ཁྲིམས་དང་ལྡན་པ་ལ་སྐུར་བ་འགྱུར་བས་དེའི་ལྟསསོ། །སྤྲེའུ་རྒྱལ་པོར་དབང་བསྐུར་བ་ནི། དེའི་དུས་སུ་རྨོངས་པ་རྣམས་རྒྱལ་པོར་དབང་བསྐུར་བ་འབྱུང་བས་དེའི་ལྟསསོ། །མི་བཅོ་བརྒྱད་ཀྱིས་རས་ཡུག་གཅིག་བགོས་པས་སོ་སོའི་ལག་ཏུ་མ་ཉམས་པར་བྱུང་བ་ནི། ཤཱཀྱ་ཐུབ་པའི་བསྟན་པ་སྡེ་པ་བཅོ་བརྒྱད་དུ་གྱེས་ཀྱང་ཐམས་ཅད་རྣམ་པར་གྲོལ་བའི་སྐལ་བ་ཅན་ཡིན་པས་དེའི་ལྟསསོ། །སྐྱེ་བོའི་ཚོགས་འདུས་ནས་འཐབ་རྩོད་བྱེད་པ་ནི། ཤཱཀྱ་ཐུབ་པའི་བསྟན་པ་རྩོད་པའི་ཆོས་ཀྱིས་ནུབ་པར་འགྱུར་བས་དེའི་ལྟསསོ། །ཞེས་བྱ་བའི་དོན་འདི་འབྱུང་ངོ༌། །ཉེས་པ་དགུ་པོ་རྣམས་ནི་ཡུལ་སྣ་ཚོགས་པ་རྣམས་སུ་བྱུང་ནས་ཡུན་རིང་ཞིག་ཏུ་ལོན་ཏེ་སྡེ་པ་བཅོ་བརྒྱད་དུ་གྱེས་པ་ཡང༌། རྒྱལ་པོ་མྱ་ངན་མེད་ཀྱི་རིང་ལ་རྩོད་པའི་རྐྱེན་འགའ་ཞིག་གིས་གྱེས་ཏེ། འདི་ལྟར། དང་པོར་གནས་བརྟན་པ་དང་དགེ་འདུན་ཕལ་ཆེན་པ་གཉིས་སུ་གྱེས། ཕལ་ཆེན་པ་ཡང་རིམ་གྱིས་དགེ་འདུན་ཕལ་ཆེན་སྡེ་པ་དང༌། ཐ་སྙད་གཅིག་པ་དང༌། འཇིག་རྟེན་ལས་འདས་པར་སྨྲ་བ་པ་དང༌། མང་དུ་ཐོས་པ་བ་དང༌། བཏགས་པར་སྨྲ་བ་པ་དང༌། མཆོད་རྟེན་པ་དང༌། ཤར་གྱི་རི་བོ་པ་དང༌། ནུབ་ཀྱི་རི་བོ་པ་སྟེ་བརྒྱད་དོ། །གནས་བརྟན་པ་ཡང་རིམ་གྱིས་བྱེ་བ་ན། གནས་བརྟན་པ་ཉིད་ལ་གངས་རི་པ་ཞེས་ཀྱང་བརྗོད་པ་དང༌། ཐམས་ཅད་ཡོད་པར་སྨྲ་བ་ཉིད་ལ་རྣམ་པར་ཕྱེ་སྟེ་སྨྲ་བའམ། ཁ་ཅིག་མུ་རུན་ཏ་ཀ་བ་ཞེས་ཟེར་བ་དང༌། གནས་མའི་བུ་བ་དང༌། ཆོས་མཆོག་པ་དང༌། བཟང་པོའི་ལམ་པ་དང༌། ཀུན་གྱིས་བཀུར་བ་ལ་ཁ་ཅིག་ཨཱ་བནྟ་ཀ་པ་ཡང་ཟེར། ཁ་ཅིག་ནི་ཀུ་རུ་ཀུ་ལླ་པ་ཞེས་ཀྱང་ཟེར་བ་དང༌། མང་སྟོན་པ་དང༌། ཆོས་སྦས་པ་དང༌། ཆར་བཟང་འབེབས་པ་ལ་ཁ་ཅིག་འོད་སྲུངས་པ་ཟེར་བ་དང༌། བླ་མ་པ་ལ་ཁ་ཅིག་ཕོ་བར་སྨྲ་བ་པ་ཟེར་བ་སྟེ་རྣམ་པ་བཅུར་གྱེསསོ། །དེ་ནི་ལུགས་དང་པོའོ། ། ལུགས་གཉིས་པ་ནི། གཞི་སྔ་མ་བཞིན་ལས་གནས་བརྟན་པ་དང༌། དགེ་འདུན་ཕལ་ཆེན་པ་དང༌། རྣམ་པར་ཕྱེ་སྟེ་སྨྲ་བ་པ་སྟེ་རྩ་བའི་སྡེ་གསུམ་མོ། །གནས་བརྟན་པ་ཡང་ཐམས་ཅད་ཡོད་པར་སྨྲ་བ་དང་གནས་མ་བུའི་སྡེ་པ་གཉིས་སུ་གྱེསསོ། །ཐམས་ཅད་ཡོད་པར་སྨྲ་བ་ཡང་རྣམ་པ་གཉིས་ཏེ། ཐམས་ཅད་ཡོད་པར་སྨྲ་བ་དང༌། མདོ་སྡེ་སྨྲ་བའོ། །གནས་མ་བུ་པ་ཡང་མང་བཀུར་བ་དང༌། ཆོས་མཆོག་པ་དང༌། བཟང་པོའི་ལམ་པ་དང༌། གྲོང་ཁྱེར་དྲུག་པ་སྟེ་གནས་བརྟན་པ་ལ་ཡན་ལག་ལན་གཉིས་དང༌། ཉིང་ལག་དྲུག་ཏུ་གྱེསསོ། །དགེ་འདུན་ཕལ་ཆེན་པ་ལ། དགེ་འདུན་ཕལ་ཆེན་པ་དང༌། ཤར་གྱི་རི་བོ་པ་དང༌། ནུབ་ཀྱི་རི་བོ་པ་དང༌། རྒྱལ་པོའི་རི་པ་དང༌། གངས་རི་པ་དང༌། མཆོད་རྟེན་པ་དང༌། དོན་གྲུབ་པ་དང༌། བ་ལང་གནས་པ་སྟེ་བརྒྱད་དུ་གྱེསསོ། །རྣམ་པར་ཕྱེ་སྟེ་སྨྲ་བ་ལ། ས་སྟོན་པ། འོད་སྲུངས་པ། ཆོས་སྦས་པ། གོས་དམར་བ་སྟེ་བཞི་རུ་གྱེསསོ། །དེ་ལྟར་ན་གནས་བརྟན་པའི་ཉིང་ལག་དྲུག །དགེ་འདུན་ཕལ་ཆེན་པ་བརྒྱད། རྣམ་པར་ཕྱེ་བ་སྨྲ་བ་བཞི་སྟེ། བཅོ་བརྒྱད་དོ། ། ཡང་ལུགས་གསུམ་པ་ནི། སངས་རྒྱས་མྱ་ངན་ལས་འདས་ནས་ལོ་བརྒྱ་དང་སུམ་ཅུ་རྩ་བདུན་ན། རྒྱལ་པོ་དགའ་བོ་དང་པད་མ་ཆེན་པོའི་དུས། གྲོང་ཁྱེར་པ་ཏྲ་བི་བུ་ཏར་འོད་སྲུངས་ཆེན་པོ་ལ་སོགས་པ་སོ་སོ་ཡང་དག་པར་རིག་པ་ཐོབ་པ་རྣམས་བཞུགས་པ་ན། བདུད་ཀྱི་ཕྱོགས་སུ་གྱུར་པའི་དགེ་སློང་གནས་བརྟན་ཀླུའི་སྡེ་ཞེས་བྱ་བ་དང༌། ཡིད་བརྟན་པ་ཞེས་བྱ་བ་མང་དུ་ཐོས་པ་དག་གིས་གཞན་ལ་ལན་གདབ་པ་མི་ཤེས་པ། ཡིད་གཉིས། ཡོངས་སུ་བརྟག་པ། བདག་ཉིད་གསོ་བར་བྱེད་པ་སྟེ། གཞི་ལྔ་བསྔགས་པར་བྱེད་པས་རྐྱེན་བྱས་ནས་སྡེ་པ་གཉིས་སུ་གྱེས་ཏེ། གནས་བརྟན་པ་དང༌། དགེ་འདུན་ཕལ་ཆེན་པའོ། །དེ་ལྟར་དྲུག་ཅུ་རྩ་གསུམ་གྱི་བར་དུ་དགེ་འདུན་བྱེ་ཞིང་འཁྲུག་ལོང་གིས་གནས་པ་ལས། སངས་རྒྱས་མྱ་ངན་ལས་འདས་ནས་ལོ་བརྒྱ་ཕྲག་གཉིས་སོང་བ་ན། གནས་བརྟན་གནས་མའི་བུས་བསྟན་པ་ཡང་དག་པར་བསྡུསསོ། །ལུགས་གསུམ་པ་འདི་ལ་ནི་ཕལ་པ་ཆེན་པ་དྲུག་སྟེ། །ཕལ་ཆེན་པ་དང༌། ཐ་སྙད་གཅིག་པ་དང༌། བ་ལང་གནས་པ་དང༌། མང་དུ་ཐོས་པ་དང༌། བཏགས་པར་སྨྲ་བ་པ་དང༌། མཆོད་རྟེན་པ་རྣམསསོ། །ཐམས་ཅད་ཡོད་པར་སྨྲ་བ་བདུན་ཏེ། ཐམས་ཅད་ཡོད་པར་སྨྲ་བ་དང༌། རྣམ་པར་ཕྱེ་སྟེ་སྨྲ་བ་དང༌། མང་སྟོན་པ་དང་། ཆོས་སྦས་པ་དང༌། གོས་དམར་བ་དང༌། འོད་སྲུངས་པ་དང༌། འཕོ་བ་པ་རྣམསསོ། །གནས་མའི་བུ་པ་བཞི་སྟེ། །གནས་མའི་བུ་པ་དང༌། ཆོས་མཆོག་པ་དང༌། ལམ་བཟང་པ་དང༌། མང་པོས་བཀུར་བ་རྣམསསོ། ། དེ་ལྟར་བཅུ་བདུན་དང༌། གངས་རི་པ་དང༌། བཅོ་བརྒྱད་དོ། །ལུགས་གསུམ་པའི་སྐབས་འདིར་སོ་སོའི་གྲུབ་མཐའ་རྣམས་བྲིས་པ་ལས་ན། སློབ་དཔོན་ལེགས་ལྡན་འབྱེད་ནི་གསུམ་པ་ལྟར་བཞེད་པ་ཡིན་ནམ་སྙམ་མོ། །བོད་རྣམས་ལ་ཕལ་ཆེར་སྡེ་པ་ཆང་ལ་རྩ་བར་བྱེད་ཅེས་གྲགས་ཀྱང་པཎ་ཆེན་གྱི་ཞལ་སྔ་ནས་ཀྱི་ཕྱག་དཔེ་ཐ་སྙད་གཅིག་པ་དང་འཇིག་རྟེན་ལས་འདས་པར་སྨྲ་བ་གཉིས་ཀྱི་ཐུན་མོང་བའི་སོ་སོ་ཐར་པའི་མདོ་ཞིག་འདུག་པ་ན་མི་ཚངས་པར་སྤྱོད་པ་ཉིད་རྩ་བར་བྱས་སྣང་ངོ༌། །ཡང་སྡེ་པ་བཅོ་བརྒྱད་པོ་ཐམས་ཅད་ཀྱི་རྣམ་པར་གྲོལ་བའི་རས་ཡུག་མ་ཉམས་པར་གསུངས་པ་ནི། བདག་ཏུ་སྨྲ་བའི་སྡེ་པ་རྣམས་ལ་བདག་མེད་རྟོགས་པའི་ལམ་ཉིད་མེད་པས། བདག་ཏུ་སྨྲ་བ་དེ་རྣམས་ཀྱི་ཡང་རྣམ་པར་གྲོལ་བའི་ཐབས་ཀྱི་དང་པོ་སོ་སོ་ཐར་པའི་སྡོམ་པ་ནི་དེ་རྣམས་ལ་ཡོད་པས། རས་ཡུག་མ་ཉམས་པའི་དོན་ཡང་ལྷག་པ་ཚུལ་ཁྲིམས་ཀྱི་བསླབ་པ་མ་ཉམས་པ་ལ་བྱ་དགོསསོ། ། གཞུང་ཐ་དད་པ་རིམ་པར་ཀློག་པའི་འཁོར་ལོ་བཙུན་པ་དབྱིག་གཉེན་གྱིས་མཛད་པ་ལས་སློབ་དཔོན་དུལ་བའི་ལྷས་བསྡུས་པར་ནི། ཤར་དང་ནུབ་དང་གངས་རིའི་གནས། །འཇིག་རྟེན་འདས་པར་སྨྲ་བའི་སྡེ། །བཏགས་པར་སྨྲ་བའི་སྡེ་པ་དང༌། །ལྔ་ཚན་དགེ་འདུན་ཕལ་ཆེན་པ། །བཞི་པ་དང་ནི་འོད་སྲུངས་ཏེ། །ས་སྟོན་སྡེ་དང་ཆོས་སྲུངས་སྡེ། །མང་ཐོས་གོས་དམར་སློབ་མ་དང༌། །རྣམ་པར་ཕྱེ་སྟེ་སྨྲ་བའི་སྡེ། །ཐམས་ཅད་ཡོད་པར་སྨྲ་བ་ཡིན། །རྒྱལ་བྱེད་ཚུལ་གནས་འཇིགས་མེད་གནས། །གཙུག་ལག་ཁང་ཆེན་གནས་བརྟན་པ། །ས་སྒྲོགས་རི་དང་སྲུང་བ་པ། །གནས་མ་བུ་ཡི་སྡེ་རྣམས་ནི། །ཀུན་གྱིས་བཀུར་བ་རྣམ་པ་གསུམ། །ཡུལ་དོན་སློབ་དཔོན་བྱེ་བྲག་གིས། །ཐ་དད་རྣམ་པ་བཅོ་བརྒྱད་གསུངས། །ཞེས་འབྱུང་ངོ༌། ། སློབ་དཔོན་པདྨ་འབྱུང་གནས་ཀྱིས་མཛད་པའི་དགེ་སློང་གི་ལོ་དྲི་བ་ཇོ་བོ་དང་ནག་ཚོས་བསྒྱུར་བ་ལས། འོད་སྲུངས་ཞེས་བྱ་ས་སྲུངས་དང༌། །ཆོས་སྲུངས་ཞེས་ནི་བྱ་བ་དང༌། །གཞི་ཀུན་ཡོད་པར་སྨྲ་བ་ནི། །ལྟ་བའི་བྱེ་བྲག་འབའ་ཞིག་གི །རྒྱུ་ཡིས་འདི་དག་ཐ་དད་བྱས། །སྟོན་པ་ཐ་དད་ཡོད་མ་ཡིན། །དགེ་འདུན་ཕལ་ཆེན་དབྱེ་བ་ནི། །དྲུག་སྟེ་ཛར་གྱི་རོ་བོ་དང༌། །དེ་བཞིན་ནུབ་རི་ཞེས་བྱ་དང༌། །གངས་གནས་ཞེས་བྱ་དེ་ལས་གཞན། །རྣམ་པར་ཕྱེ་སྟེ་སྨྲ་བ་དང༌། །གཞན་ནི་དེ་བཞིན་བཏགས་པར་སྨྲ། །འཇིག་རྟེན་འདས་སྨྲ་ཞེས་བྱ་བ། །དེ་དག་ཏུ་ནི་ཡང་དག་སྨྲ། །མང་པོས་བཀུར་བའི་བྱེ་བྲག་ནི། །རྣམ་པ་ལྔར་ནི་མཁས་པས་བསྒྲགས། །གོས་དམར་བ་དང་བསྲུང་བ་པ། །ཀུ་རུ་ཀུལླི་དེ་ལས་གཞན། །མང་དུ་ཐོས་པ་ཞེས་བྱ་དང༌། །གནས་མ་བུ་ཞེས་བྱའོ། །རྒྱལ་བྱེད་ཚལ་ན་གནས་པ་དང་། འཇིགས་མེད་རི་ལ་གནས་པ་དང༌། གཙུག་ལག་ཁང་ཆེན་ལ་གནས་པ། །གནས་བརྟན་དབྱེ་བ་གསུམ་དུ་འདོད། །དེ་ལྟར་བྱེ་བྲག་བཅོ་བརྒྱད་དུ། །ཤཱཀྱ་སེང་གེའི་བསྟན་པ་ནི། །གྱུར་ཏེ་འགྲོ་བའི་བླ་མ་དེའི། སྔོན་གྱི་ཕྲིན་ལས་ཉེས་པ་ཡིན། ཞེས་བཤད་ལ། དགེ་ཚུལ་གྱི་ལོ་དྲི་བ་པཎྚི་ཏ་ནཱ་ར་ཡཱ་ན་དེ་བ་དང་ཞང་ཞུང་བ་རྒྱལ་བའི་ཤེས་རབ་ཀྱིས་བསྒྱུར་བ་ལས་ནི། ས་སྲུངས་པ་ལ་ས་སྟོན་དང༌། ནུབ་ཀྱི་རི་བོ་པ་ལ་བྱང་གི་རི་པ་དང༌། གངས་གནས་པ་ལ་དབུས་པ་དང༌། ཀུ་རུ་ཀུ་ལླ་པ་ལ་ས་སྒྲོགས་རིས་ཞེས་འདོན་ཏེ། །ལོ་དྲི་བ་གཉིས་པོ་མཛད་པ་པོ་གཅིག་པས་གཅིག་ཏུ་འོང་དགོས་ནའང༌། །དཔེ་མི་འདྲ་བ་ལས་ཡིན་ནམ་སྙམ་མོ། །འོ་ན་སྡེ་པ་བཅོ་བརྒྱད་པོ་ཐམས་ཅད་རྒྱལ་པོ་ཀྲྀ་ཀྲིའི་རྨི་ལམ་ལུང་བསྟན་པ་ལས། སངས་རྒྱས་ཀྱི་བསྟན་པ་ནི་བསྡུས་ལ་སྡེ་པ་རྣམས་ལ་བསྙེན་པར་རྫོགས་པའི་ཆོ་གའི་ཚིག་ཤིན་ཏུ་མི་འདྲ་བ་ཡོད་ན། ཆོ་ག་དེ་དག་ཐམས་ཅད་ལས་སྡོམ་པ་སྐྱེ་རུང་ན། སྟོན་པ་ཉིད་ཀྱིས་ཆོ་ག་མི་འདྲ་བ་དག་གསུངས་པ་ཡིན་ནམ། ཕྱིས་ཀྱི་སློབ་དཔོན་སོ་སོས་ཆོ་ག་མི་འདྲ་བ་དག་བྱས་པ་ཡིན། སྟོན་པ་ཉིད་ཀྱིས་གསུངས་ན་ནི་དང་པོ་ནས་སྡེ་པ་གྱེས་པར་འགྱུར་ལ། ཕྱིས་སློབ་དཔོན་སོ་སོས་བྱས་ན་ནི་ཆོ་ག་དེ་ལས་བསྙེན་པར་རྫོགས་པའི་སྡོམ་པ་ཇི་ལྟར་སྐྱེ་ཞེ་ན། འདིར་དེ་ལྟར་དཔྱད་པར་བྱ་བ་ནི་འོས་མོད་ཀྱི། སྟོན་པ་ཉིད་ཀྱིས་དངོས་སུ་གསུངས་པ་མ་ཡིན་པས་དང་པོ་ནས་གྱེས་པར་མི་འགྱུར་ལ། ཕྱིས་སློབ་དཔོན་སོ་སོས་བྱས་པ་དག་ཀྱང་སྟོན་པའི་དགོངས་པ་དང་མི་འགལ་བས། ཆོ་ག་དེ་རྣམས་ལས་ཀྱང་བསྙེན་པར་རྫོགས་པའི་སྡོམ་པ་འཐོབ་བོ་ཞེས་བྱ་བ་ནི་མཁས་པ་དག་གི་བཞེད་པ་ཡིན་པར་འདོད་དེ། འོད་ལྡན་ལས་ཀྱང༌། སངས་རྒྱས་ཀྱི་བསྟན་པ་ནི་ཚིག་འབྲུ་ཉིད་ལ་མི་བྱ་བར་དོན་ལ་བྱ་བར་གསུངས་ནས། སྡེ་པ་བཅོ་བརྒྱད་པོ་ཐམས་ཅད་ནག་པོ་བསྟན་པ་མ་ཡིན་པར་ཆེན་པོ་བསྟན་པའི་ཁོངས་སུ་བསྡུས་སྣང་བའི་ཕྱིར་རོ། ། སློབ་དཔོན་འཇིགས་མེད་འབྱུང་གནས་སྦས་པས་ཀྱང་ཐུབ་པ་དགོངས་པའི་རྒྱན་དུ། གལ་ཏེ་ད་ནི་སྡེ་པའི་གཞུང་འདི་རྣམས་བཀར་མི་འདོད་ན་བསྙེན་པར་རྫོགས་པ་ལ་སོགས་པའི་ལས་ཇི་ལྟར་འགྲུབ། དགེ་སློང་ཉིད་མེད་ན་སྐྱོན་མང་པོ་རྣམས་སུ་འགྱུར་རོ་ཞེ་ན། བསྙེན་པར་རྫོགས་པའི་དངོས་པོ་དེ་ཡང་ཡོད་པའམ་མེད་པ་ཇི་ལྟར་ཤེས་པར་བྱ་སྟེ། །མངོན་སུམ་ལས་མ་ཡིན་ཞིང་རྗེས་སུ་དཔག་པ་ལས་ཀྱང་མ་ཡིན་ཏེ། རྟགས་མེད་པའི་ཕྱིར་རོ། །འོན་ཀྱང་གཞུང་འདི་རྣམས་བཀའ་ཉིད་དམ་བཀའ་མ་ཡིན་པ་ཉིད་ན་ཡང་བསྙེན་པར་རྫོགས་པ་ལ་སོགས་པའི་ལས་རྣམས་འགྲུབ་བོ། །བསྙེན་པར་རྫོགས་པ་རྣམ་པ་བཅུའོ་ཞེས་འདུལ་བ་འཛིན་པ་རྣམས་སྨྲ་བ་འདི་ལྟ་སྟེ། རང་བྱུང་ཉིད་ཀྱིས་ནི་སངས་རྒྱས་རྣམས་དང་རང་སངས་རྒྱས་རྣམས་ཀྱིའོ། །སྐྱོན་མེད་པ་ལ་ཞུགས་པས་ཅང་ཤེས་ཀཽ་ཊི་ནྱ་དང༌། རྟ་ཐུལ་དང༌། བཟང་ལྡན་དང༌། རླངས་པ་དང༌། མིང་ཆེན་སྟེ་ལྔ་རྣམས་ཀྱིའོ། །དགེ་སློང་ཚུར་ཤོག་གིས་གྲགས་པ་ལ་སོགས་པ་རྣམས་ཀྱིའོ། །སྟོན་པར་ཁས་བླངས་པ་ལས་འོད་སྲུང་ཆེན་པོའི་འོ། །དྲིས་ཤིང་མཉེས་པས་ལེགས་བྱིན་གྱིའོ། །ལྕི་བའི་ཆོས་ཁས་བླངས་པས་སྐྱེ་དགུའི་བདག་མོ་ཆེན་མོའི་འོ། །འདུལ་བ་འཛིན་པ་དང་ལྔ་པས་ཡུལ་མཐའ་འཁོབ་རྣམས་སུའོ། །བཅུའི་ཚོགས་ཀྱིས་དབུས་རྣམས་སུའོ། །སྐྱབས་སུ་འགྲོ་བ་གསུམ་བརྗོད་པས་བཟང་སྡེའི་ཚོགས་དྲུག་ཅུ་རྣམས་ཀྱིའོ་ཞེསསོ། །དེ་ལྟར་རྗེས་སུ་གནང་བའི་བཀའ་རྣམས་བཀླགས་པ་ཀྱང་གསོལ་བ་བྱེད་དེ། དོན་གྱིས་དེ་རྣམས་དེ་བཞིན་གཤེགས་པས་གསུངས་པ་ཉིད་དུ་ཁས་བླངས་པའི་ཕྱིར་རོ། །དེ་ཉིད་ཀྱི་ཕྱིར་གསུངས་པ། །སངས་རྒྱས་ཀྱི་གསུང་ནི་དོན་ལ་རྟོན་པ་སྟེ། ཚིག་འབྲུ་ལ་རྟོན་པ་ནི་མ་ཡིན་ནོ་ཞེསསོ། །ཞེས་གསུངསསོ། །སྡེ་པ་བཅོ་བརྒྱད་དུ་གྱེས་པའི་སྐབསསོ། ། ༡.༦ སོ་སོར་ཐར་པའི་སྡོམ་བརྒྱུད་ཀྱི་སྐབས། གངས་ཅན་གྱི་ཁྲོད་འདིར་བསྙེན་པར་རྫོགས་པའི་སྡོམ་པའི་བརྒྱུད་པ་གསུམ་སྟེ། དང་པོ་ནི་སློབ་དཔོན་ཀླུ་སྒྲུབ། ལེགས་ལྡན་འབྱེད། དཔལ་སྦས། ཡེ་ཤེས་སྙིང་པོ་ཞི་བ་འཚོ། སྦ་རཏྣ་ལས་བརྒྱུད་དེ། བླ་ཆེན་དགོངས་པ་རབ་གསལ་གྱི་རིམ་པ་ལས་བརྒྱུད་ནས་ཁམས་དང་དབུས་གཙང་དུ་ཀླུ་མེས་ལ་སོགས་པ་ལས་རིམ་གྱིས་བྱུང་བའོ། ། གཉིས་པ་ནི། པཎྚི་ཏ་དྷརྨ་པཱ་ལའི་མཁན་བུ་པཱ་ལ་རྣམ་གསུམ་གྱི་སློབ་མ་ཞང་ཞུང་རྒྱལ་བའི་ཤེས་རབ་ནས་བརྒྱུད་པ་དང༌། སྟོད་འདུལ་བ་ཞེས་གྲགས་པ་དག་གོ། ། གསུམ་པ་ནི། ཀླུ་སྒྲུབ་ཀྱི་མཁན་བུ་གུ་ཎ་མ་ཏི། རཏྣ་མི་ཏྲ། ཤྲི་དྷརྨ་པཱ་ལ། གུ་ཎ་སཱ་ག་ར། དྷརྨ་མཱ་ལ། ཨཱ་ཀ་ར་གུཔྟ། པཎ་ཆེན་ཤཀྱ་ཤྲཱི་བྷ་དྲ། །དེས་བོད་ཡུལ་དུ་ས་སྐྱ་པཎ་ཆེན་ལ་སོགས་པ་མང་པོ་བསྙེན་པར་རྫོགས་ཤིང༌། རྡོ་རྗེ་དཔལ་དང་བྱང་ཆུབ་དཔལ་ཞེས་བྱ་བ་ལས་རིམ་གྱིས་ཚོགས་པ་སྡེ་བཞི་པོ་འདི་བྱུང་བ་ཡིན་ནོ། །ཐུབ་པའི་དབང་པོ་གཉིས་པ་རྗེ་བཙུན་ཙོང་ཁ་པ་ཆེན་པོའི་ཡང་དགེ་སློང་གི་དངོས་པོ་ནི་པཎ་ཆེན་གྱི་བརྒྱུད་པ་ལས་བརྙེསསོ། །འཇམ་དཔལ་རྩ་བའི་རྒྱུད་ལས། །དེ་བཞིན་གཤེགས་པ་ང་འདས་ནས། །ལོ་ནི་བཞི་བརྒྱ་ལོན་པ་ན། །དགེ་སློང་ཀླུ་ཞེས་དེ་འབོད་འབྱུང༌། །བསྟན་པ་འདི་ལ་དད་ཅིང་ཕན། །རབ་ཏུ་དགའ་བའི་ས་ཐོབ་པ། །ལོ་ནི་དྲུག་བརྒྱ་དག་ཏུ་འཚོ། །རིག་པ་རྨ་བྱ་ཆེན་མོ་ནི། །བདག་ཉིད་ཆེན་པོ་དེས་ཀྱང་འགྲུབ། །བསྟན་བཅོས་སྣ་ཚོགས་དོན་དང་ནི། །དངོས་པོ་མེད་པའི་དོན་དེ་རིག །གང་ཚེ་ལུས་དེ་བོར་བ་ན། །བདེ་བ་ཅན་དུ་སྐྱེ་བར་འགྱུར། །དེ་ནི་མཐར་གྱིས་སངས་རྒྱས་ཉིད། །ངེས་པ་ཁོ་ནར་ཡང་དག་འཐོབ། །ཅེས་བྱ་བ་དང༌། ཐོགས་མེད་ཅེས་བྱའི་དགེ་སློང་ནི༌། །བསྟན་བཅོས་དེ་ནི་དོན་ལ་མཁས། །མདོ་སྡེ་ངེས་དོན་དྲང་བའི་དོན། །རྣམ་པ་མང་པོ་རབ་ཏུ་འབྱེད། །འཇིག་རྟེན་རིག་པ་སྟོན་བདག་ཉིད། །གཞུང་བྱེད་ངང་ཚུལ་ཅན་དུ་འགྱུར། ཞེས་ལུང་བསྟན་པའི་སློབ་དཔོན་གཉིས་ཀྱིས་སོ་སོ་ཐར་པ་དང་ཐེག་པ་ཆེན་པོའི་ཚུལ་རྒྱས་པར་མཛད་དེ། །ཀླུ་སྒྲུབ་འཇིག་རྟེན་དུ་བྱུང་བ་ན་དགེ་སློང་བྱི་བོ་མང་པོ་ཡོད་པ་དེ་རྣམས་སློབ་དཔོན་གྱིས་བསྐྲད་དེ། །བསྟན་པ་རྒྱས་པར་མཛད་དོ། །འདིར་བསྐལ་བཟང་གི་སངས་རྒྱས་སྐལ་ལྡན་ཤིང་རྟར། རྗེ་བཙུན་མས་ཁ་ཆེ་པཎ་ཆེན་ལ་ལུང་བསྟན་པའི་རྒྱ་མ་དབོན་སྟོན་གྱི་གསུང་ལས། ཤྲཱི་སྠཱ་ནཱའི་ནུབ། ཤྲཱི་སརྦ་ཏའི་ཤར་ཕྱོགས་གྲོང་ཁྱེར་བསོད་ནམས་དང་ལྡན་པར་སློབ་དཔོན་ཀླུ་སྒྲུབ་འཁྲུངས། དགུང་ལོ་ཉེར་བརྒྱད་པ་ལ་མཁན་པོ་དྲི་མ་མེད་པའི་གཟི་བརྗིད་ཅན་ཞེས་བྱ་བ་སྦྱོར་ལམ་པ་གཅིག་དང༌། སློབ་དཔོན་ཛྙཱ་ན་ཞེས་བྱ་བ་རྒྱུན་ཞུགས་ཅིག་ལས་རབ་ཏུ་བྱུང་ཞེས་གསུང་ལ། གཞན་ཕལ་ཆེར་ནི་མཁན་པོ་སྒྲ་གཅན་ཟིན་བཟང་པོ་ལས་རབ་ཏུ་བྱུང་བར་འཆད་དེ། ཇི་ལྟར་ཡང་རུང༌། སློབ་དཔོན་འདི་དང་སློབ་དཔོན་ཐོགས་མེད་གཉིས་ཀ་ཐམས་ཅད་ཡོད་པར་སྨྲ་བའི་སྡེ་པ་ཡིན་ཞིང༌། བསྟན་པ་རྒྱས་པར་མཛད་པ་མཆོག་ཏུ་གྱུར་པ་ཡིན་ལ། བོད་ཀྱི་རབ་བྱུང་རྣམས་ཀྱང་སློབ་དཔོན་ཀླུ་སྒྲུབ་ལས་བརྒྱུད་པའོ། །སློབ་དཔོན་དེ་གཉིས་ཀྱིས་མཛད་པའི་བསྟན་བཅོས་ཆེན་པོ་འགྲེལ་པ་དང་བཅས་པའང་བོད་དུ་མང་དུ་འགྱུར་འདུག་གོ །སོ་སོ་ཐར་པའི་སྡོམ་བརྒྱུད་ཀྱི་སྐབསསོ། །རྒྱ་གར་དུ་བསྟན་པའི་སྦྱིན་བདག་མཛད་པའི་རྒྱལ་པོ་མྱ་ངན་མེད་ནི། སྔར་བཤད་པ་ལྟར་ཤིན་ཏུ་གྲགས་ཆེ་ལ། གཞན་གཅིག་ནས་གཅིག་ཏུ་བརྒྱུད་པའི་རྒྱ་གར་གྱི་རྒྱལ་རབས་ནི་སུ་ལའང་ཡོད་པ་མ་ཐོས་པས་བྲི་བར་མ་ནུསསོ། ། ༡.༧ བོད་ཀྱི་རྒྱལ་རབས་ཀྱི་སྐབས། བོད་འདིའི་རྒྱལ་རབས་ནི། སྔོན་ཆད་རྒྱལ་ཕྲན་སིལ་མ་བཅུ་གཉིས་ལ་སོགས་པ་བྱུང་ཟེར་ཡང་རྒྱལ་ཕྲན་ཉིད་དུ་ཟད་ཅིང༌། དེ་དག་གི་བརྒྱུད་པས་བསྟན་པ་ལ་བྱ་བ་བྱས་པའི་གཏམ་ཡང་ཡོད་པ་མ་ཡིན་ནོ། །དེས་ན་བོད་ཀྱི་མཁས་པ་རྣམས་རྗེ་གཉའ་ཁྲི་བཙན་པོ་ནས་རྒྱལ་པོའི་རབས་བརྗོད་པར་སྣང་བས་བྲི་བར་བྱའོ། །དེ་ལ་བཅོས་མ་ལ་དགའ་བ་ཁ་ཅི་གིས་དམ་པ་སངས་རྒྱས་ཀྱིས་བོད་དུ་ལན་བདུན་བྱོན་པའི་དང་པོ་བོད་ཆུ་ཡིས་གང༌། གཉིས་པ་ལ་ཆུ་བྲི་ཞིང་རྩི་ཤིང་ནགས་ཚལ་དང་ཤ་རྐྱང་ཐོ་རེ་བ་ཡོད་ཟེར་བ་ལ་སོགས་པ་ཡོད་མོད་ཀྱི། བརྒྱུད་པ་ཕྱི་མ་པ་རྣམས་ཀྱི་ཡི་གེ་ལས། དམ་པས་སྐུ་ཚེ་ལྔ་བརྒྱ་དང་བཅུ་བདུན་བཞེས་པ་ན་དིང་རིར་ཞི་བར་གཤེགས་པར་འཆད་དེ། གཏམ་སྔ་མ་དེ་ནི་བློ་བྱས་འབའ་ཞིག་གོ །བོད་ཀྱི་ཡུལ་འདི་ཡང་རྒྱ་གར་དང་འདྲ་བར། ཡུལ་དང་མི་ལ་སོགས་པ་གནས་པའི་བསྐལ་པ་ནས་བྱུང་བར་བྱས་ན་ཡང་ལུང་དང་རིགས་པའི་གནོད་པ་མེད་ཅིང༌། སྟོན་པ་ཐུབ་པ་བྱོན་པའི་དུས་ལས་སྔ་བ་རྩོད་ལྡན་གྱི་ཐོག་མ་སྐྱ་སེང་བུ་ལྔས་དཔུང་ཚོགས་ཡན་ལག་བཅོ་བརྒྱད་དམ་བཅུ་གཉིས་བཅོམ་པའི་ཚེ། །རུ་པ་ཏི་ཞེས་བྱ་བའི་རྒྱལ་པོ་དཔུང་གི་ཚོགས་གཅིག་དང་བཅས་པ་གཡུལ་འགྱེད་པའི་ཚེ། བུད་མེད་ཀྱི་ཆ་ལུགས་སུ་བྱས་ནས་བྲོས་ནས་རི་ཁ་བ་ཅན་གྱི་རི་ཁྲོད་དུ་ཞུགས་ཏེ་གནས་པའི་རིགས་ལས། དིང་སང་ན་ཡང་བོད་ཅེས་བྱ་བ་གྲགས་པ་ཡིན་ནོ་ཞེས་སློབ་དཔོན་ཤེས་རབ་གོ་ཆས་བཤད་དེ། སྔོན་གྱི་ཡི་གེ་རྙིང་པ་རྣམས་ལས་ཡུལ་འདི་ལ་སྔོན་མིང་པུ་རྒྱལ་ཞེས་ཟེར་ལ། ཕྱིས་བོད་ཅེས་བྱ་བ་འཆད་པ་ཡང་སློབ་དཔོན་ཤེས་རབ་གོ་ཆའི་གསུང་དང༌སྦྱར་ན་འབྱོར་རོ། །ཁྱད་པར་དུ་ཐུབ་པ་བཞུགས་པའི་དུས་ན་བོད་ཅེས་བྱ་བ་ལུང་རྣམ་འབྱེད་དུ་བཤད་ལ། དུས་ཀྱི་འཁོར་ལོར་ཡང༌། འཕགས་པ་བོད་ལ་སོགས་རྣམས་ལ། ཞེས་གསུངས་སྣང་ངོ༌། །དེ་ལ་གཉའ་ཁྲི་བཙན་པོ་ཤཱཀྱ་ཆེན་པོ་དང༌། ཤཱཀྱ་རི་བྲག་པ་དང༌། ཤཱཀྱ་ལི་ཙ་བྱི་གསུམ་པོའི་རིགས་གང་ཡིན་པ་ལ་མ་མཐུན་པ་ཡོད་ཀྱང༌། འཇམ་དཔལ་རྩ་བའི་རྒྱུད་ན་སྲོང་བཙན་ནས་དར་མ་ཡན་ཆོད་དུ་ལུང་བསྟན་པ་ཤིན་ཏུ་གསལ་བ་ཞིག་སྣང་ལ། དེའི་སྐབས་སུ་རྩ་བའི་རྒྱུད་ལས། ལི་ཙ་བྱི་རྣམས་རིགས་སུ་བྱུང༌། ཞེས་འབྱུང་བས་ལི་ཙ་བྱིའི་རིགས་ཡིན་པ་དག་གོ །དེ་ལྟ་ན་དང་པོ་ཁྲི་བཙན་པོ་འོད་ལྡེ། དེ་ནས་མུ་ཁྲི་བཙན་པོ། དིང་ཁྲི་བཙན་པོ། སོ་ཁྲི་བཙན་པོ། མེར་ཁྲི་བཙན་པོ། གདགས་ཁྲི་བཙན་པོ། སྲིབས་ཁྲི་བཙན་པོ། དེ་དག་ནི་གནམ་གྱི་ཁྲི་བདུན་ནོ། །དེའི་སྲས་གྲི་གུམ་བཙན་པོ། སྤུ་དེ་གུང་རྒྱལ། དེ་དག་ནི་བར་གྱི་ལྟེངས་གཉིསསོ། །ཨེ་ཤོ་ལེགས། དེ་ཤོ་ལེགས། ཐི་ཤོ་ལེགས། གུ་རུ་ལེགས། འབྲོང་ཞི་ལེགས། ཨི་ཤོ་ལེགས། །དེ་དག་ས་ཡི་ལེགས་དྲུག་གོ །ཟ་ནམ་ཟི་ལྡེ། ལྡེ་འཕྲུལ་ནམ་གཞུང་བཙན། སེ་ནོལ་ནམ་ལྡེ། སེ་རྣོལ་པོ་ལྡེ། ལྡེ་རྣོལ་ནམ། ལྡེ་རྣོལ་པོ། ལྡེ་རྒྱལ་པོ། ལྡེན་སྤྲིན་བཙན། དེ་དག་ལྡེ་བརྒྱད་དོ། །རྒྱལ་ཏོ་རི་ལོང་བཙན། ཁྲི་བཙན་ནམ། ཁྲི་སྦྲ་དཔུངས་བཙན། ཁྲི་ཐོག་རྗེ་ཐོག་བཙན། ལྷ་ཐོ་ཐོ་རི་གཉན་བཙན། ཁྲི་གཉན་གཟུངས་བཙན། འབྲོ་གཉན་ལྡེའུ། སྟག་རི་གཉན་གཟིགས། །གནམ་རི་སྲོང་བཙན། སྲོང་བཙན་སྒམ་པོ། གུང་སྲོང་གུང་བཙན། མང་སྲོང་མང་བཙན། འདུས་སྲོང་མང་པོ་རྗེ། ཀླུང་ནམ་འཕྲུལ་གྱི་རྒྱལ་པོ། ཁྲི་ལྡེ་གཙུག་བརྟན་མེས་ཨག་ཚོམས། ཁྲི་སྲོང་ལྡེ་བཙན། མུ་ནེ་བཙན་པོ། ཁྲི་ལྡེ་སྲོང་བཙན། རལ་པ་ཅན། ཁྲི་འུམ་བཙན་དར་མ། དེའི་སྲས་གནམ་ལྡེ་འོད་སྲུངས། དེའི་སྲས་དཔལ་འཁོར་བཙན། དེ་འབངས་ཀྱིས་བཀྲོངས་དབུས་གཙང་མཐིལ་གྱི་རྒྱལ་སྲིད་ཤོར་ནས། སྲས་ཁྲི་བཀྲ་ཤིས་བརྩེགས་པ་དཔལ་དང༌། སྐྱིད་ལྡེ་ཉི་མ་མགོན་གཉིས་ཡོད་པ། ཁྲི་བཀྲ་ཤིས་རྩེགས་པ་དཔལ་གཙང་སྟོད་དུ་བཞུགས། ཉི་མ་མགོན་མངའ་རིས་སུ་བྱོན། དེ་ལ་སྲས་གསུམ་སྟེ། །དཔལ་གྱི་མགོན། བཀྲ་ཤིས་ལྡེ་མགོན། ལྔ་གཙུག་མགོན་རྣམསསོ། །ཆེ་བས་མང་ཡུལ། བར་པས་སྤུ་ཧྲངས། ཆུང་བས་ཞང་ཞུང་སྟེ་གུ་གེའི་མངའ་ཞབས་ན་ཡོད་པ་ཡིན་ནོ། །བཀྲ་ཤིས་མགོན་ལ་སྲས་གཉིས་ཏེ། འཁོར་རེ་དང་སྲོང་ངེའོ། །འཁོར་རེ་ལ་སྲས་ནཱ་ག་རཱ་ཛ་དང་དེ་བ་རཱ་ཛ་གཉིསསོ། །འཁོར་རེ་ཡབ་སྲས་གསུམ་རབ་ཏུ་བྱུང་ནས་སྲོང་ངེ་ལ་སྲིད་གཏད། དེའི་སྲས་ལྷ་སྡེ། དེའི་སྲས་འོད་སྡེས་སྲིད་གཟུང༌། གཅུང་པོ་བྱང་ཆུབ་འོད་དང་ཞི་བ་འོད་གཉིས་རབ་ཏུ་བྱུང༌། འོད་སྡེའི་སྲས་རྩེ་ལྡེ། དེའི་སྲས་འབར་སྡེ། དེ་ནས་བཀྲ་ཤིས་སྡེ། བྷ་སྡེ། ནཱ་ག་དེ་བ། བཙན་ཕྱུག་ལྡེ། བཀྲ་ཤིས་ལྡེ། ། གྲགས་བཙན་ལྡེ། གྲགས་པ་ལྡེ།ཨ་སོག་ལྡེ། དེའི་སྲས་འཛི་དར་རྨལ་དང་ཨ་ནན་རྨལ་གཉིས། ཕྱི་མའི་སྲས་རེའུ་རྨལ། དེ་ནས་སངྒྷ་རྨལ། འཛི་དར་རྨལ་གྱི་བུ་ཨ་འཛིད་རྨལ། དེའི་བུ་ཀ་ལན་རྨལ། དེའི་བུ་བར་བཏབ་རྨལ། དེས་ཡ་ཚེའི་རྒྱལ་བརྒྱུད་ཆད། ཁྲི་བཀྲ་ཤིས་བརྩེགས་པ་དཔལ་ལ་སྲས་དཔལ་ལྡེ་འོད་ལྡེ་སྐྱིད་ལྡེ་གསུམ། བར་པ་འོད་ལྡེ་ལ་སྲས་བཞི་ལས་གསུམ་པ་ཁྲི་ཆུང༌། དེའི་སྲས་འོད་སྐྱིད་འབར། དེ་ལ་སྲས་བདུན་ལས་གཡུ་ཅན། དེའི་སྲས་ཇོ་དགའ། དེ་ལ་སྲས་གསུམ་ལས་བར་པ་དར་མ། དེ་ལ་སྲས་བཞི་ལས་ཇོ་བོ་རྣལ་འབྱོར། དེ་ལ་སྲས་གསུམ་ལས་ཆེ་བ་ཇོ་འབག །དེ་ལ་སྲས་ལྔ་ལས་ཆེ་བ་ཇོ་བོ་ཤཱཀྱ་མགོན། དེའི་སྲས་ཇོ་བོ་ཤཱཀྱ་བཀྲ་ཤིས། དེ་ལ་སྲས་གཉིས་ལས་ཆུང་བ་མངའ་བདག་གྲགས་པ་རིན་ཆེན། དེ་ལ་སྲས་བཞི་ལས་གཉིས་པ་ཤཱཀྱ་མགོན། དེའི་སྲས་ཆོས་རྗེ་བཙན་པོ་ཤཱཀྱ་རིན་ཆེན་ལྡེའོ། །བརྒྱུད་པ་དེ་རྣམས་ལས་དར་མ་མ་གཏོགས། །སྲོང་བཙན་མན་ཆད་ཐམས་ཅད་ཀྱིས་དཀོན་མཆོག་གསུམ་ལ་བླ་མར་མཛད་དོ། །བོད་ཀྱི་རྒྱལ་རབས་ཀྱི་སྐབ་སོ། ། ། ༡.༨ ཆོས་རྒྱལ་མེས་དབོན་རྣམས་ཀྱིས་བསྟན་པ་གཙུགས་པའི་སྐབས། ལྷ་ཐོ་ཐོ་རི་གཉན་བཙན་གྱི་རིང་ལ་ཙནྟ་མ་ཎིའི་གཟུངས་དང༌། སྤང་བཀོང་ཕྱག་བརྒྱ་པ་ལ་སོགས་པ་ནམ་མཁའ་ནས་བབས་ཤིང༌། མཆོད་པ་བྱས་པས། སྲིད་དང་རྒྱལ་པོའི་ཚེ་འཕེལ་ཏེ། དམ་པ་ཆོས་ཀྱི་དབུ་བརྙེས་ཡིན་ཞེས་གྲགས་པ་ལ། ནེལ་པ་པཎྚི་ཏ་ན་རེ། བོན་པོ་ནམ་མཁའ་ལ་དགའ་བས་ནམ་མཁའ་ནས་བབས་ཟེར་བ་བོན་གཏམ་ཡིན་གྱི། དོན་ལ་པཎྚི་ཏ་བློ་སེམས་འཚོ་དང༌། ལོ་ཙཱ་བ་ལི་ཐེ་སེས་ཆོས་དེ་དག་ཁྱེར་འོངས་པ་ལ། རྒྱལ་པོས་ཡི་གེ་མི་ཤེས་ཤིང༌། དོན་མི་གོ་བས་པཎྚི་ཏ་དང་ལོ་ཙཱ་བ་ཕྱིར་ལོག་ཟེར་བ་འདི་དག་པ་འདྲ་སྟེ། དུས་ཕྱིས་དབའ་གསལ་སྣང་གིས་བལ་པོར་ཕྱིན། མཁན་པོ་ཞི་བ་འཚོ་དང་མཇལ་བའི་ཚེ། མཁན་པོའི་གསུང་ལ་བོད་ཀྱི་བཙན་པོ་དང༌། ཁྱོད་དང༌། ང་དང་གསུམ་གྱིས། འོད་སྲུངས་ཀྱི་བསྟན་པ་ལ་བྱ་རྫི་མའི་བུ་གསུམ་དུ་གྱུར་ནས་བོད་དུ་བསྟན་པ་སྤེལ་བའི་སྨོན་ལམ་བཏབ་པ་ཡིན་ཏེ། བཙན་པོ་ཡང་མ་སྐྱེས། ཁྱོད་ཀྱང་ནར་མ་སོན་པས། ངས་འདི་ན་བོད་ཀྱི་རྒྱལ་རབས་དགུ་ཡི་བར་དུ་སྒུག་ཅིང་བསྡད་པ་ཡིན་གསུངས་པ། སྦ་བཞེད་གཙང་མ་ན་སྣང་བའི་ཕྱིར་ཏེ། བོ་དྷི་ས་ཏྭ་བློ་སེམས་སུ་ལི་ཐེ་སེས་བསྒྱུར། འཚོ་ཞེས་པ་ཞི་བ་འཚོ་དང་འབྱོར་པསསོ། །དེ་ལ་ཐོ་ཐོ་རི་གཉན་བཙན་གྱི་རིང་ལ་ཆོས་ཀྱི་དབུ་བརྙེས་པ་ནི། ཆོས་ཀྱི་གླེགས་བམ་ཙམ་བྱུང་བ་ཡིན་གྱི། བྲི་བ་དང་བཀླག་པ་དང་འཆད་བ་སོགས་ནི་མེད་དོ། །སྲོང་བཙན་སྒམ་པོའི་རིང་ལ་ཐོན་མི་སམྦྷོ་ཊ་རྒྱ་གར་དུ་བརྫངས་ནས། སློབ་དཔོན་ལྷ་རིག་པའི་སེང་གེ་ཞེས་བྱ་བ་ལ་ཡི་གེ་དང་སྐད་ལེགས་པར་བསླབས། བོད་དུ་འོངས་ནས། རྒྱ་གར་གྱི་ཕྱི་མོ་ལྔ་བཅུ་ལས་བོད་དུ་ཕྱི་མོ་སུམ་ཅུར་བྱས། དབྱངས་བཅུ་དྲུག་ལས་ཨ་ཨི་ཨེ་ཨོ་ཨུ་རྣམས་ཉེ་བར་མཁོ་ཞིང༌། གཞན་རྣམས་བཞག་ཨ་གསལ་བྱེད་ཀྱི་ཟླ་ལ་བཀོད། གསལ་བྱེད་ལས་ཀྱང་ཊའི་སྡེ་པ་དོར། སྡེ་པ་གཞན་བཞིའི་ཡང་བཞི་པ་རྣམས་དང་ཥ་སོགས་མི་དགོས་པར་གཟིགས་ནས་བཞག །ཙ་ཚ་ཛ་རྣམས་རྒྱ་གར་ཤར་ཕྱོགས་པ་འགའ་ཞིག་གིས་ཅ་ཆ་ཇ་ཞེས་ཟེར་ཏེ། དེ་གསུམ་བཀོད། རྒྱ་གར་ལ་མེད་ཀྱང་བོད་ལ་ཞ་དང་ཟ་དང་འ་རྣམས་དགོས་པར་དགོངས་ཏེ་བཙུད། གསུམ་པོ་དེ་ཡང་ཞ་ནི་ཤ་དང་མཐུན་པས་བལ་པོ་ནས་པཎྚི་ཏ་གཅིག་གིས་ཆོས་རྗེ་བུ་སྟོན་ལ་ཡི་གེ་བསྐུར་བ་ན། ཤ་ལུ་པཎི་ཏ་ཟེར་བ་བྱས། ཟ་ནི་ས་དང་མཐུན་པས་རྒྱ་གར་བ་རྣམས་ལ་ས་ཧོར་ཟེར་བ་ལ་བོད་ཀྱིས་ཟ་ཧོར་དུ་འབོད། འ་ནི་ཨ་དང་མཐུན་ནོ། །དེ་ལྟར་བྱས་པ་ལ་རྒྱལ་པོས་ཀྱང་ཡུན་རིང་དུ་ཡི་གེ་སློབ་ཚུལ་བསྟན། ཐོན་མིས་མདོ་སྡེ་དཀོན་མཆོག་སྤྲིན་བསྒྱུར། གཞན་ཡང་རྒྱལ་པོས་ཆོས་ཀྱི་བདག་པོ་མཛད་ནས། སྤྱན་རས་གཟིགས་ཡི་གེ་དྲུག་མ་དང༌། འཕགས་པ་གཤིན་རྗེའི་གཤེད་དང༌། ཆོས་སྐྱོང་མགོན་པོ་དང༌། ལྷ་མོ་ལ་སོགས་པ་རྣམས་ཀྱི་ཆོས་སྣ་མང་དུ་གསུངས། དེས་མང་པོར་བསམ་གཏན་བསྒོམ་དུ་བཅུག་ནས་རྫུ་འཕྲུལ་ཐོབ་པ་མང་དུ་ཡོད་པ་སྣང༌། སྒོམ་གནས་ཀྱང་མང་དུ་བཙུགས། དབུས་ཀྱི་ཁྲ་འབྲུག་དང༌། མཐའ་འདུལ་ཡང་འདུལ་གྱི་གཙུག་ལག་ཁང་ཡང་མང་དུ་བཞེངས། བཙུན་མོ་གཉིས་པོས་ཀྱང་འཕྲུལ་སྣང་དང་ར་མོ་ཆེའི་གཙུག་ལག་ཁང་བཞེངས། གསོད་པ་དང་བརྐུ་བ་དང་བྱི་བྱེད་པ་རྣམས་ལ་ཆད་པ་དང་བཅས་པའི་ཁྲིམས་ལེགས་པར་བཅས། འབངས་རྣམས་ལའང་ཡི་གེ་དང༌། མི་ཆོས་བཅུ་དྲུག་ལ་སོགས་པའི་ཆོས་ལུགས་ལེགས་པར་བསླབ་སྟེ། །རབ་ཏུ་བྱུང་བ་ལ་གསར་དུ་འཛུད་པ་མ་གཏོགས་ཆོས་གཞན་ཤིན་ཏུ་དར་བས་བོད་ཁམས་དཀར་པོར་བྱས་པ་ཡིན། ཕྱིས་ཁྲི་ལྡེ་གཙུག་བརྟན་གྱི་བློན་པོས་མཆིམས་ཕུའི་རྫ་གསེབ་ནས་རྒྱལ་པོ་སྲོང་བཙན་གྱི་གསུང༌། ངའི་དབོན་སྲས་དེའི་མིང་ལ་ལྡེ་བཏགས་པ་ཞིག་འབྱུང༌། དེས་སངས་རྒྱས་ཀྱི་བསྟན་པ་རྒྱས་པ་བྱེད་དོ་ཞེས་པ་ཟངས་ཀྱི་བྱང་བུ་ལ་བྲིས་པ་རྙེད་པས། ལྡེ་དེ་ང་ཡིན་སྙམ་ནས། བྲག་དམར་འགྲན་བཟང་ལ་སོགས་པའི་གཙུག་ལག་ཁང་འགའ་ཞིག་ཀྱང་བརྩིགས། ལི་ཡུལ་ནས་དོན་པའི་རབ་ཏུ་བྱུང་བ་རྣམས་དང་རྒྱའི་ཡུལ་ནས་ཧྭ་ཤང་མང་པོ་སྤྱན་དྲངས་ཏེ་བསྟན་པ་ལ་གུས་པར་མཛད་ཀྱང་བོད་མི་རབ་ཏུ་བྱུང་བ་བྱེད་པ་ནི་མ་བྱུང༌། དེ་འདས་ནས་ཁྲི་སྲོང་ལྡེ་བཙན་རྒྱལ་པོ་བྱེད་པའི་ཚེ་མ་ཞང་ཞེས་བྱ་བའི་བློན་པོ་དབང་པོ་ཆེ་ཆོས་ལ་མི་དགའ་བས། རབ་ཏུ་བྱུང་བ་རྣམས་ཡུལ་གཞན་དུ་བསྐྱལ། ལྷ་སའི་ཇོ་བོ་སྐྱི་རོང་དུ་བསྐྱལ། གཙུག་ལག་ཁང་རྣམས་སུ་བཤས་ར་བྱས། རྒྱལ་པོ་ཆོས་ལ་དད་ཀྱང་དབང་མ་བྱུང༌། ར་མོ་ཆེ་ན་གནས་པའི་ཧྭ་ཤང་རྣམས་རྒྱ་ཡུལ་དུ་ལོག་པ་ན། རྒན་པ་དེའི་ལྷམ་ཡ་གཅིག་ལུས་པས། དེ་ན་རེ། ད་དུང་བོད་དུ་བསྟན་པ་འོང་བར་སྣང་ཟེར་བ་བཞིན་དུ་དེའི་བར་བསྟན་པ་བྱུང་བ་ཡིན། དེའི་ཚིག་ཟུར་ཐོས་ནས་དམ་པའི་ཆོས་སྤོང་བར་སྤྲོ་བ་འགའ་ཞིག་ཧྭ་ཤང་མ་ཧྭ་ཡཱ་ནའི་ལྷམ་ལུས་པ་ཡིན་ཟེར། རྒྱལ་པོ་ཆོས་ལ་མོས་པའི་གྲོགས་འགོས་རྒན་དང༌། དབའ་སང་ཤི་དང༌། དབའ་གསལ་སྣང་ལ་སོགས་པས་བྱས་ཏེ། སང་ཤི་དང་གསལ་སྣང་གིས་རྒྱའི་རྒྱལ་པོའི་དྲུང་དུ་ཕྱིན། དེ་ལ་ཞུས་ནས་སྒོམ་པའི་ལུང་འབོགས་པའི་ཧྭ་ཤང་དང་མཇལ་ནས་སྒོམ་པའི་ལུང་ལེགས་པར་མནོས། ཧྭ་ཤང་དེ་ལ་མངོན་པར་ཤེས་པ་ཆེན་པོ་མངའ་བས། སང་ཤི་ལ་སངས་རྒྱས་ཀྱི་གསུང་རབ་ནས། གདོང་དམར་ཅན་གྱི་ཡུལ་དུ་དམ་པའི་ཆོས་འབྱིན་པའི་བྱང་ཆུབ་སེམས་དཔའ་འབྱུང་བར་ལུང་བསྟན་པ་དེ་ཁྱོད་ཡིན། རྒྱ་གར་གྱི་མཁན་པོ་ཞི་བ་འཚོ་ཞེས་པ་དེ་བོད་ཀྱི་འདུལ་སྐལ་ཡིན། དེ་མ་ཡིན་པ་གཞན་གང་གིས་ཀྱང་ཕན་མི་ཐོགས་ཟེར། བུམ་སངས་དབང་པོ་ཞེས་བྱ་བའི་དྲུང་ན་ཡོད་པའི་ཧྭ་ཤང་མངོན་ཤེས་ཅན་ཞིག་གིས་ཀྱང༌། སང་ཤི་དང་གསལ་སྣང་གཉིས་པོ་བྱང་ཆུབ་སེམས་དཔའི་སྤྲུལ་པ་ཡིན་པར་ལུང་བསྟན། དེ་གཉིས་ཀྱིས་རྒྱ་ནས་ཆོས་བམ་པོ་སྟོང་ཙམ་བླངས་ཏེ་ཁྱེར་འོངས་ཀྱང༌། མ་ཞང་གིས་ཆད་པ་བཅད་དོགས་པས་སྦས། ཕྱིས་གསལ་སྣང་མང་ཡུལ་གྱི་ཁང་དཔོན་དུ་བསྐོས་པས། དེར་གཙུག་ལག་ཁང་གཉིས་བརྩིགས། དེའི་རྐྱེན་རིས་ཀྱང་བཅད། བལ་པོར་ཕྱིན་མཁན་པོ་ཞི་བ་འཚོ་དང་མཇལ། འོ་སྐོལ་རྣམས་ཀྱིས་བོད་དུ་སངས་རྒྱས་ཀྱི་བསྟན་པ་གཟུགས་དགོས་པའི་བཀའ་རྒྱ་ཆེར་གནང༌། མཁན་པོ་ལ་བྱང་ཆུབ་མཆོག་ཏུ་སེམས་བསྐྱེད་པ་ཞུས་པས། ནམ་མཁའ་ལས་དགའ་འོ་ཞེས་བྱ་བའི་སྒྲ་ལན་གསུམ་བྱུང༌། དེ་ནས་རྡོ་རྗེའི་གདན་དུ་ཕྱིན།བྱང་ཆུབ་ཆེན་པོ་ལ་མཆོད་པ་ཕུལ་བས། དགུན་ཟླ་འབྲིང་པོ་ལ་ཆར་ཆེན་པོ་བབ། སླར་ལོག་སྟེ། དབུས་སུ་རྒྱལ་པོའི་དྲུང་དུ་འོངས་ཏེ། མཁན་པོའི་གསུང་རྣམས་བསྙད་པ་ན། བཙན་པོའི་ཞལ་ནས། མ་ཞང་གིས་ཆད་པ་བཅད་དོགས་ཡོད་པས་ཁྱོད་མྱུར་དུ་སོང་ཞིག་ངས་ལྐོག་ཏུ་འགོས་རྒན་ལ་སོགས་དང་གྲོས་བྱས་ནས་མཁན་པོ་དེ་སྤྱན་འདྲེན་དུ་བཏང་གི ཞེས་གསུངས་དེ་ནས་འགོས་རྒན་གྱིས་གཡོ་ཆེན་པོ་བྱས་ཏེ། མ་ཞང་སྟོད་ལུངས་སུ་གསོན་དུར་དུ་བཅུག །དེ་ནས་གསལ་སྣང་གིས་མཁན་པོ་སྤྱན་དྲངས་ནས་འོངས་པ་ལྷ་སར་ཕྱག་ཕེབས། བཙན་པོས་བློན་པོ་རྣམས་ལ་སློབ་དཔོན་དེའི་ཆོས་ལུགས་དང་ཚུལ་ཅི་ཡིན་པ་ལེགས་པར་རྟོགས་ལ་ཤོག་ཅིག །བཟང་པོ་ཞིག་ན་འདིར་ཡང་སྤྱན་འདྲེན་ནོ་བྱས། བློན་པོ་རྣམས་ཀྱིས་ཕྱིན་ཏེ། ཁྱེད་ཀྱི་ཆོས་ལུགས་ཅི་ཡིན་ཞེས་དྲིས་པས། མཁན་པོའི་ཞལ་ནས། ཁོ་བོའི་ཆོས་ལུགས་ནི་རིགས་པས་ལེགས་པར་བརྟགས་ཏེ་གང་འཐད་པ་དེ་བྱེད། མི་འཐད་པ་དེ་མི་བྱེད་པ་ཡིན་ཟེར། དེར་རྒྱལ་པོ་བློན་པོ་དང་བཅས་པ་མཐུན་པར་བསམ་ཡས་སུ་སྤྱན་དྲངས། འུམ་བུ་ཚལ་དུ་འཇལ། བཙན་པོས་ཕྱག་མཛད། དེའི་ཚེ་མཁན་པོས་འོ་སྐོལ་འོད་སྲུངས་ཀྱི་བསྟན་པ་ལ་བལ་པོའི་མཆོད་རྟེན་གྱི་དྲུང་དུ། བོད་དུ་དམ་པའི་ཆོས་སྤེལ་བ་སྨོན་ལམ་བཏབ་པ་དེ་རྒྱལ་པོས་བསྙེལ་ཏམ་ཞེས་གསུངས་པས། ཁོ་བོ་སྒོམ་ཡུན་ཐུང་བས་མ་འཚལ་ཞེས་ཞུས་པ་ན། མཁན་པོས་བྱིན་གྱིས་བརླབས་ཏེ་སྔོན་གྱི་སྐྱེ་བ་ཡང་དག་པར་རྗེས་སུ་དྲན། དེ་ནས་བཙན་པོ་ལ་དགེ་བ་བཅུ་དང་ཁམས་བཅོ་བརྒྱད་ལ་སོགས་པའི་ཆོས་མང་པོ་བཤད་པས་བོད་ཀྱི་ལྷ་སྲིན་ཆེན་པོ་རྣམས་ཁྲོས་ཏེ། དམར་པོ་རིའི་ཕོ་བྲང་ལ་ཐོག་བརྒྱབ། ཕོ་བྲང་འཕང་ཐང་ཆུས་ཁྱེར་ལོ་ཉེས་དང་མི་ངས་ཆེན་པོ་བྱུང་བས་བློན་པོ་སྡིག་པ་ལ་དགའ་བ་རྣམས་སྤོབས་པ་སྐྱེས་ཏེ། འདི་ཆོས་བྱས་པས་ལན། ཨ་ཙ་ར་འདི་སླར་གཏང་དགོས་ཟེར་བས། བཙན་པོས་མཁན་པོའི་སྤྱན་སྔར་གསེར་མང་པོ་ཕུལ། ལོ་རྒྱུས་བསྙད་པས། མཁན་པོའི་ཞལ་ནས། ཁོ་བོ་བལ་པོར་འགྲོ། བོད་ཀྱི་མི་མ་ཡིན་རྣམས་མ་དགའ་བ་ཡིན། པདྨ་སམ་བྷ་ཝ་ཞེས་བྱ་བ་ཛམྦུའི་གླིང་ན་ཆེ་བའི་རིགས་སྔགས་མཁན་ཞིག་ཡོད། དེ་ངས་ཀྱང་སྤྱན་འདྲེན་དུ་གཏོང༌། རྒྱལ་པོ་རང་གིས་ཀྱང་སྤྱན་འདྲེན་པ་ཐོང་ཞིག་གསུངས་ནས། མཁན་པོ་བལ་པོར་ཕེབས་པ་ན། སློབ་དཔོན་པདྨ་ཡང་དེ་ན་ཕེབས་འདུག །དེ་རྒྱལ་པོའི་སྤྱན་འདྲེན་པས་སྤྱན་དྲངས་ནས་འོངས་པ་ན། ཐོག་མར་བསྟན་མ་བཅུ་གཉིས་པོས་སློབ་དཔོན་ལ་མཐོ་བརྩམས་པས། དེ་དག་ཟིལ་གྱིས་མནན། དབང་བསྐུར་ནས་དམ་པའི་ཆོས་ཀྱི་སྲུང་མར་བསྐོས། དེ་ནས་རིམ་གྱིས་བྱང་ལམ་ལ་ཕེབས། ཐང་ལྷ་ལ་སོགས་པ་དམ་ལ་བཏགས་ནས། བསམ་ཡས་སུ་ཕེབས་ཏེ་རྒྱལ་པོ་ཡིད་ཆེས་པར་བྱ་བའི་ཕྱིར། བྱིས་པ་ལ་རྒྱལ་ཆེན་རིས་བཞི་པོའི་ལྷ་ཞིག་ཕབ་པས། དེ་ན་རེ། དམར་པོ་རི་ལ་ཐང་ལྷས་ཐོག་བརྒྱབ། ཤམ་བུས་འཕང་ཐང་ཆུ་ལ་བསྐུར། ཞེས་བྱ་བ་ལ་སོགས་པ་འདིས་འདི་བྱས་ཐམས་ཅད་རྒྱས་པར་སྨྲས། དེ་ཐམས་ཅད་སློབ་དཔོན་གྱིས་དམ་ལ་བཏགས། དེ་ནས་བསམ་ཡས་ཀྱི་གཙུག་ལག་ཁང་ཆེན་པོའི་རྨང་བཏིང༌། མཁན་པོ་སླར་ཡང་སྤྱན་དྲངས། ཇོ་བོ་ཡང་མང་ཡུལ་ནས་སྤྱན་དྲངས་ནས་འཕྲུལ་སྣང་དུ་བཞུགས་སུ་བཅུག །ཡོས་ནས་ལུག་གི་བར་གཙུག་ལག་ཁང་གླིང་ཕྲནལྕགས་རི་དང་བཅས་པ་ལེགས་པར་གྲུབ། བཙན་པོས་རྟ་མགྲིན་བསྒྲུབས་པས་གྲུབ་སྟེ། ཛམྦུའི་གླིང་ཙམ་དུ་གྲགས་པའི་རྟ་སྐད་ཆེན་པོ་བྱུང༌། དང་པོར་སད་མི་མི་བདུན་རབ་ཏུ་ཕྱུང༌། དེ་ན་དད་པ་ཅན་དང་ཤེས་རབ་ཅན་མང་དུ་རབ་ཏུ་བྱུང་ནས། རྒྱལ་པོ་ཉིད་ཀྱི་རིང་ལ་ཁམས་ཡན་ཆད་དུ་ཆོས་ཀྱི་གྲྭ་ཆེན་པོ་བཅུ་གཉིས་བཙུགས། ཡེར་པ་དང་མཆིམས་ཕུར་སྒོམ་གྲྭ་བཙུགས་ཏེ། ཡེར་པ་ནས་ནམ་མཁའ་ལ་འཕུར་བ་མང་པོ་བྱུང་ཞེས་གྲགས། རབ་ཏུ་བྱུང་བ་ཐམས་ཅད་ཀྱི་འཚོ་བ་བླ་ནས་སྦྱོར། སྔགས་མཚན་ཉིད་ཀྱི་ཆོས་ཕལ་མོ་ཆེ་བསྒྱུར་ཞིང་ཉན་བཤད་ཀྱིས་གཏན་ལ་ཕབ། དུས་ཕྱིས་དཱི་པཾ་ཀ་རའི་ཞལ་ནས། དེ་དུས་ཀྱི་བོད་ཀྱི་བསྟན་པ་འདྲ་བ་རྒྱ་གར་དུ་ཡང་མ་བྱུང་བ་འདུག་གསུངས་པ་ཡིན། དེ་ནས་རལ་པ་ཅན་ཡན་ཆོད་དུ་ཡབ་མེས་ཀྱི་མཛད་པ་ཡང་དག་པ་རྗེས་སུ་བསྐྱངས་ཏེ། དེ་ལྟ་བུའི་ཡོན་མཆོད་རྣམས་ལ་གུས་པ་ཆེན་པོས་ཕྱག་བྱ་བར་རིགསསོ། །ཆོས་རྒྱལ་མེས་དབོན་རྣམས་ཀྱིས་བསྟན་པ་བཙུགས་པའི་སྐབསསོ། ། ༡.༩ བོད་ཀྱི་རྒྱལ་པོ་རྣམས་རྩ་རྒྱུད་ལས་ལུང་བསྟན་པའི་སྐབས། སྲོང་བཙན་ནས་འོད་སྲུངས་ཀྱི་བར་ནི། །འཇམ་དཔའ་རྩ་བའི་རྒྱུད་ལས། །དེ་བཞིན་གཤེགས་པའི་བསྟན་འདི་ལ། །རྣམ་པ་སྣ་ཚོགས་བྱ་བ་བྱེད། །བྱང་གི་ཕྱོགས་ལ་བརྟེན་ནས་ནི། །དེ་ཡི་ཚེ་ན་འབྱུང་བར་འགྱུར། །ལྷ་ལྡན་ཡུལ་ཞེས་བྱ་བ་ཡི། །གངས་ཅན་རི་ཡི་ནང་གནས་པའི། །རྒྱ་པོ་མི་ཡི་ལྷ་ཞེས་པ། །ལི་ཙ་བྱི་རྣམས་རིགས་སུ་བྱུང༌། །དེ་ཡང་སྔགས་ཀྱི་དོན་སྒྲུབ་སྟེ། །ལོངས་སྤྱོད་ཚེ་དང་ལྡན་པར་འགྱུར། །རིག་པ་ལོངས་སྤྱོད་ལྡན་ཞེས་བྱ། མི་ཡི་བདག་པོ་དེ་ཡང་གྲུབ། །ལོ་ནི་བརྒྱད་ཅུར་རྒྱལ་སྲིད་བྱས། །དེས་ནི་རྐུན་མ་རྣམ་པར་སྤངས། །རྒྱལ་པོ་དེས་ནི་སྲོག་སྤངས་ནས། །དེར་ཡང་སྔགས་ནི་མྱུར་འགྲུབ་སྟེ། །ཞི་དང་རྒྱས་པ་བསིལ་བྱེད་པའོ། །འཇིག་རྟེན་སྒྲོལ་མ་ཞེས་གྲགས་དང༌། །ལྷ་མོ་གོས་དཀར་མོ་དང་ནི། །དཀར་མོ་ཆེན་མོ་གཞན་ཕན་བརྩོན། །རྟག་ཏུ་ཡིད་ནི་མི་སྐྱོ་བའོ། །དེ་ལ་སོགས་པ་གསུངས་པ་ཡི། །དེ་བཞིན་རྒྱལ་པོ་མང་པོ་ནི། །རྣམ་པ་དུ་མ་མང་པོ་དག །ཁ་དོག་སྣ་ཚོགས་སྣ་ཚོགས་གཟུགས། ཁ་བ་ཅན་གནས་ཀླ་ཀློའི་རྒྱལ། །དེ་ཡང་སྟོན་པ་མཆོད་བྱེད་པའོ། །ཁྱུ་མཆོག་ཁྱུ་མཆོག་བཟང་པོ་དང༌། །ས་འོད་དེ་བཞིན་ས་འོད་བཟང༌། །དེ་བཞིན་ཕ་རོལ་གནོན་ཉིད་དང༌། །རྐང་པའི་འགྲོས་ཞེས་བསྟན་པ་ཡིན། །ས་སྲུངས་དང་ནི་བེའུ་དང༌། འོད་ལྡན་ཉིད་ནི་ཕྱི་མ་ཡིན། །ཐ་མར་འཆར་རྒྱལ་ངང་ཚུལ་ཏེ། ཀླ་ཀློ་རྣམ་པ་སྣ་ཚོགས་ཡིན། །དེ་འོག་ལུགས་ནི་རྣམ་ཞིག་ཅིང༌། ཕྱི་རོལ་སྐྱེ་དགུས་ཉེ་བར་སྤྱོད། །ཅེས་ལུང་བསྟན་པ་ཡིན་ཏེ། བྱང་གི་ཕྱོགས་དང་ཁ་བ་ཅན་ནི་གྲགས་ཆེ་ཞིང༌། ལྷ་ལྡན་ནི་ལྷ་སའོ། །ལོ་བརྒྱད་ཅུར་རྒྱལ་སྲིད་བྱེད་པ་ནི་ལོ་བརྒྱད་ཅུ་རྩ་གཉིས་བཞུགས་ཤིང༌། བར་དུ་གུང་སྲོང་གུང་བཙན་གྱིས་ཀྱང་རྒྱལ་སྲིད་ཅུང་ཟད་མཛད་པའོ། །སྒྲོལ་མ་དང་གོས་དཀར་མོ་དང་དཀར་མོ་ཆེན་མོ་ནི་བཙུན་མོའི་མཆོག་གསུམ་སྟེ། ཀོང་ཇོ་དང༌། བལ་མོ་བཟའ་དང༌། འབྲིང་བཟའ་མ་ཐོད་དཀར་རོ། །ལི་ཙ་བྱིའི་རིགས་སུ་བྱུང་བ་ནི་ཡངས་པ་ཅན་པའི་བརྒྱུད་ཡིན་པའོ། །ཀླ་ཀློའི་རྒྱལ་ནི་ནུབ་ཕྱོགས་ཏཱ་ཞིག་གི་ཡུལ་ལའང་དབང་བྱེད་པའོ། །དེ་བཞིན་དུ་རྒྱལ་པོ་མང་པོ་ནི་འོག་ནས་འབྱུང་བ་རྣམས་ཏེ། ཁྱུ་མཆོག་ནི་མང་སྲོང་ངོ༌། །ཁྱུ་མཆོག་བཟང་ནི་ཀླུང་ནམ་མོ། །ས་འོད་ནི་མེས་ཨག་ཚོམསསོ། །ས་འོད་བཟང་ནི་ཁྲི་སྲོང་ལྡེ་བཙན་ནོ། །ཕ་རོལ་གནོན་ནི་མུ་ནེ་བཙན་པོའོ། །རྐང་པའི་འགྲོས་ནི་ཁྲི་ལྡེ་སྲོང་བཙན་ནོ། །ས་སྲུངས་ནི་རལ་པ་ཅན་ནོ། །བེའུ་ནི་གླང་དར་མའོ། །འོད་ལྡན་ནི་འོད་སྲུངས་ཏེ། །ལྡན་པ་དང་བསྲུང་བ་ལ་ཨ་བ་ཏི་ཟེར་བའི་ཕྱིར་རོ། །ཐ་མར་འཆར་རྒྱལ་ངང་ཚུལ་ནི། ཉི་མ་འཆར་བའི་ཕྱོགས་ནས་བོད་ལ་དབང་བྱེད་པའི་ཧོར་རྒྱལ་པོ་ཡིན་ཞེས་འགའ་ཞིག་འདོད་ལ། ཤར་ཁ་ཞེས་གྲགས་པའི་ལུང་པ་འདིར།སྙགས་ཀྱིས་བཀྲོངས་པའི་དཔལ་འཁོར་བཙན་ཡིན་ཡང་རུང་ངོ༌། །དེ་ནས་བོད་སྤྱི་ལ་དབང་བྱེད་པའི་རྒྱལ་པོ་མེད་པས་ལུགས་རྣམ་པར་ཞིག་གོ །བོད་ཀྱི་རྒྱལ་པོ་རྣམས་རྩ་རྒྱུད་ནས་ལུང་བསྟན་པའི་སྐབསསོ། ། ༡.༡༠ བོད་དང་རྒྱ་ཧོར་ལ་སོགས་པའི་རྒྱལ་རབས་ཀྱི་སྐབས། སྲོང་བཙན་ནས་དར་མའི་བར་དུ་རྒྱའི་ཡིག་ཚང་ལ་ལེགས་པར་བཏབ་པ་བླ་མ་རིན་ཆེན་གྲགས་པས་བོད་སྐད་དུ་བསྒྱུར་ཏེ་བྱུང་བ། མིའི་བདག་པོ་ཀུན་དགའ་རྡོ་རྗེས་ཡི་གེར་བཏབ་པ་བཞིན་བྲི་བར་བྱ་སྟེ། ཅིའུའི་རིགས་ལ་རྒྱལ་པོ་སུམ་ཅུ་སོ་དྲུག་བྱུང༌། ལོ་བརྒྱར་སྲིད་གཟུང༌། དེ་ལས་ཅིའུ་བཞི་པ་ཅིའུ་དབང་གི་དུས་སུ་སངས་རྒྱས་འཇིག་རྟེན་དུ་བྱུང༌། ཅིའུ་རྫོགས་པའི་རྗེས་ལ་ཆིན་ཧྲི་ཧྭང་གི་རྒྱལ་པོ་གཉིས་བྱུང༌། དེ་ནས་ཧན་ཀཱུ་ཛུང་ཞེས་པ་ནས་བཟུང་སྟེ་རྒྱལ་རབས་བཅུ་གཉིས་པའི་ཚེ། ཨང་མང་ཞེས་པའི་བློན་པོ་གཅིག་གིས་ངོ་ལོག་བྱས་ཏེ་ལོ་བཅོ་བརྒྱད་གཟུང༌། དེ་ནས་ཧན་གྱི་བརྒྱུད་པ་གླེའུ་གོང་བུ་ཞེས་པས་ཨང་མང་བསད་དེ་རྒྱལ་སྲིད་གཟུང༌། དེའི་བུ་ཧན་མིན་ཏི་རྒྱལ་པོ་བྱུང༌། འདིའི་དུས་སུ་ཛུ་ཧ་ལ་ཟེར་བའི་པཎྚི་ཏ་བདེན་པ་མཐོང་བ་གཉིས་ཀྱིས་ཐེག་པ་ཆུང་ངུའི་ཆོས་གདན་དྲངས་ནས་རྒྱའི་ཡུལ་དུ་སླེབས། ཧོར་ནམ་ཧུར་པའི་མིའི་སའི་ལྷ་ཁང་བཞེངས། ཆོས་བསྒྱུར། དེ་ནས་གཟུང་སྟེ་ད་ལྟའི་བར་དུ་རྒྱ་ནག་ཏུ་བསྟན་པ་དར། དེ་ནས་ཧན་གྱི་རྒྱལ་རབས་ཉི་ཤུ་རྩ་བཞི་ཧྭན་ཧན་ཏེའི་རྒྱལ་པོའི་དུས་སུ། །ཚ་བོ་ཚ་ཟེར་བའི་བློན་པོས་རྒྱལ་ས་ཕྲོགས་ནས་མི་རབས་ལྔར་རྒྱལ་པོ་བྱས། དེའི་བློན་པོ་འུ་མ་ཞེས་པ་ཞིག་གིས་རྒྱལ་ས་ཕྲོགས། དེའི་རྗེས་སུ་ཧེའུ་ཙིང་གི་བརྒྱུད་པ་ལ་དུང་ཙིང་བསི་ཙིང་གཉིས་བྱུང་བའི། བསི་ཙིང་གི་དུས་སུ་ཙནྡན་ཇོ་བོ་ལེན་དུ་བཏང༌། ལོན་དུས་བསི་ཙིང་འདས་ནས་ཞིང་གི་ཆིང་སང་ཅིག་གིས་རྒྱལ་པོ་བྱས། ཙན་དན་ཇོ་བོ་ལེན་པའི་དམག་དཔོན་དེས་བསི་ཆོན་དང་ཅིའུ་མཁར་ཉི་ཤུ་རྩ་བཞིའི་བདག་བྱས་ནས་རྒྱལ་སྲིད་ལོགས་སུ་གཟུང༌། ཆིང་སང་རྒྱལ་པོ་དེའི་བརྒྱུད་པས། དམག་དཔོན་རྒྱལ་པོའི་བརྒྱུད་པའི་ལག་ནས་ཙན་དན་ཇོ་བོ། རིང་བསྲེལ། པཎྚི་ཏ་རྣམས་སྤྱན་དྲངས་ནས་མཆོད། ཆིང་སང་གི་བརྒྱུད་དེ་ཆད་ནས་སུའི་གཡང་དི་ཡི་ཟེར་བའི་རྒྱལ་པོ་ཕ་བུ་གཉིས་བྱུང༌། དེ་ནས་ཐང་ཀའུ་ཛུང་ཞེས་པས་རྒྱལ་ས་ཕྲོགས་ཏེ། དེ་ནི་ཐང་གི་རྒྱལ་པོའི་ཐོག་མ་ཡིན། དེས་ས་ཕོ་སྟག་གི་ལོ་ལ་རྒྱལ་ས་བཟུང་ནས་ལོ་དགུར་སྲིད་བསྐྱངས། བདུན་ཅུ་ལ་འདས། འདིའི་ས་ཕོ་སྟག་འདི་སངས་རྒྱས་མྱ་ངན་ལས་འདས་ནས་ལོ་སྟོང་དང་ལྔ་བརྒྱ་དྲུག་ཅུ་རྩ་དྲུག་ཡིན་ཟེར་བ་རྒྱའི་དེབ་བར་མ་གཅིག་ན་སྣང༌། དེའི་བུ་ཐང་ཐའེ་ཛུང་ཞེས་པས་མེ་ཕོ་ཁྱི་ནས་རྒྱལ་ས་བཟུང༌། དེ་ནས་ལོ་དགུ་ལོན་པ་ཤིང་ཕོ་རྟ་ལ་བོད་ཀྱི་རྒྱལ་པོ་དང་སྐྱེས་བསྐུར་རེས་དང་གྲོགས་པོ་བྱས། །བོད་ཀྱིས་རྒྱའི་བུ་མོ་བསླངས་པས་མ་བྱིན་པ་ལ། བོད་ཁྲོས་ནས་ལོ་ངོ་བརྒྱད་ཙམ་དུ་འཐབ་མོ་བྱས། དེར་དམག་ཕྱིར་ལོག་ནས་མགར་སྟོང་བཙན་ལ་གསེར་དང་རིན་པོ་ཆེའི་རིགས་མང་པོ་བསྐུར་ནས་བཏང་བས། ཐའེ་ཛུང་གིས་སྲས་མོ་འུན་ཤིང་ཀོང་ཇོ་ལྕགས་མོ་གླང་ལ་བྱིན། དེ་ནས་འཚལ་པ་ཀུན་དགའ་རྡོ་རྗེའི་དུས་མེ་ཕོ་ཁྱི་ཡིན་ལ། ལོ་བདུན་བརྒྱ་འགྲོ་བ་རྒྱའི་ཡིག་ཚང་ན་ཡོད་ཟེར་ཏེ་མེ་ཁྱིའི་སྔ་རོལ་ལོ་ལྔ་འགྲོ་བ་ལྕགས་མོ་སྦྲུལ་དང་འགྲིག་པར་སྣང༌། ཐང་ཐའི་ཛུང་གིས་ལོ་ངོ་ཉི་ཤུ་རྩ་བཞི་རྒྱལ་པོ་བྱས། ས་མོ་བྱ་རང་ལོ་ལྔ་བཅུ་ང་གཉིས་པ་ལ་འདས། དེའི་བུ་ཆི་ཀའུ་ཛུང་རྒྱལ་སར་བཏོན། དེས་རྒྱལ་པོ་བྱེད་པའི་ལྕགས་ཕོ་ཁྱི་ལ་སྲོང་བཙན་སྒམ་པོ་འདས། དེའི་སྲས་གུང་སྲོང་གུང་བཙན་སྔར་འདས་ཤིང༌། མང་སྲོང་མང་བཙན་ལོ་བཅུ་གསུམ་ལོན་པ་རྒྱལ་སར་བཏོན། བློན་མགར་གྱིས་་གྲོགས་བྱས་ནས་རྒྱལ་སྲིད་ལོ་བཅོ་ལྔར་བསྐྱངས། དེ་ནས་མགར་འདས། རྒྱ་དང་བོད་ཀྱི་རྒྱལ་པོ་གཉིས་རེས་འགའ་མཐུན་ཞིང་རེས་འགའ་དམག་དང་ས་ཆའི་རྩོད་པ་རྒྱལ་ཕམ་དུ་མ་བྱས། ཁྱད་པར་མང་སྲོང་རྒྱལ་སར་བསྐོས་ནས་ལོ་ཉི་ཤུ་རྩ་གཅིག་པ་ལྕགས་ཕོ་རྟའི་ལོ་ལ་བོད་དམག་གིས་ཐང་གི་རྒྱལ་ཁམས་ལ་བརྒྱབ། ཡུ་གུར་གྱི་ཡུལ་ཐམས་ཅད་བླངས། རྒྱལ་སྲིད་ལོ་སུམ་ཅུ་པ་དང་ལོ་བཞི་ཅུ་རྩ་གཉིས་པ་ས་མོ་ཡོས་ལ་འདས། དེའི་སྲས་འདུས་སྲོང་མང་བོ་རྗེ་རྒྱལ་སར་བསྐོས། འུན་ཤིང་ཀོང་ཇོ་བོད་དུ་ལོ་བཞི་བཅུ་བསྡད་ནས་ལྕགས་ཕོ་འབྲུག་གི་ལོ་ལ་འདས། ཆི་ཀའུ་ཛུང་རྒྱལ་པོས་ས་མོ་བྱ་ནས་ཆུ་མོ་ལུག་གི་བར་ལོ་སུམ་ཅུ་རྩ་ལྔ་རྒྱལ་སྲིད་བསྐྱངས། རང་ལོ་ལྔ་བཅུ་རྩ་དྲུག་པ་ཆུ་ལུག་དེ་ལ་འདས་པ་ཡིན། སྔར་ཐའེ་ཛུང་གིས་བཙུན་མོའི་འཁོར་ན་ཡོད་པ་ཅིག་ཐའེ་ཛུང་འདས་ནས་བན་མོར་ཡོད་པ་ལས་བབས་ནས། ཆི་ཀའུ་ཛུང་གི་བཙུན་མོ་བྱས། ཀང་ཛུང་འདས་དུས་བུ་ལ་རྒྱལ་ས་བསྐོས་ཟེར་བའི་ཁ་ཆེམས་ཡོད་ཀྱང་མོ་རང་གིས་རྒྱལ་པོ་བྱས། རུས་པ་འུ་ཡིན་པས་འུ་ཛི་ཐེན་ཞེས་བྱའོ། ། དེས་དམག་བྱས་བོད་ལ་སོགས་པའི་ས་ཆ་མང་དུ་ཕྲོགས། རྒྱལ་མོ་ནི་ཤིན་ཏུ་ཐུ་བ་ཡིན། འདིས་ཤིང་ཕོ་སྤྲེའུ་ལོ་ནས་ལོ་ཉི་ཤུ་རྩ་གཅིག་རྒྱལ་ས་བྱས། རང་ལོ་བརྒྱད་ཅུ་པ་ཤིང་ཕོ་འབྲུག་ལ་འདས། ལོ་དེ་ལ་འདུས་སྲོང་མང་རྗེ་ཡང་འདས་ཏེ་ལོ་ཉི་ཤུ་རྩ་དྲུག་རྒྱལ་པོ་བྱས་པ་ཡིན། དེ་རྗེས་ཤིང་མོ་སྦྲུལ་ལ་ཆི་ཀའུ་ཛུང་དང༌། རྒྱལ་མོའི་བུ་ཛུང་ཛུང་རྒྱལ་སར་བཏོན། ལོ་དེ་ཉིད་ལ་འདུས་སྲོང་གི་སྲས་ཁྲི་སྡེ་གཙུག་བརྟན་ཡང་རྒྱལ་སར་བཏོན། ཛུང་ཛུང་གིས་ལོ་དྲུག་རྒྱལ་ས་བྱས་ནས། དགུང་ལོ་ལྔ་བཅུ་རྩ་ལྔ་པ་ལྕགས་ཕོ་ཁྱི་ལ་འདས། ལྕགས་མོ་ཕག་ལ་ནུ་བོ་ཝི་ཛུང་རྒྱལ་སར་བསྐོས། བོད་ཀྱི་རྒྱལ་པོས་བུ་མོ་བླངས་པས་ཆུ་ཕོ་བྱི་བ་ལ་ཀིམ་ཤིང་ཀོང་ཇོ་བོད་དུ་བརྫངས། ལོ་དེ་ཉིད་ལ་ཝི་ཛུང་འདས་ཏེ་དགུང་ལོ་ལྔ་བཅུ་རྩ་ལྔ་པ་ཡིན། ཆུ་མོ་གླང་ལ་ཧེན་ཛུང་ལོ་ཉི་ཤུ་རྩ་དགུ་པ་ཞིག་བསྐོས་ཏེ། ཝི་ཛུང་གི་བུ་གསུམ་པ་ཡིན། ཀིམ་ཤིང་ཀོང་ཇོས་བོད་དུ་ལོ་སུམ་ཅུ་བཞུགས། ལོ་ངོ་སོ་གཅིག་བཞུགས། ལྕགས་སྦྲུལ་ལ་འདསསོ། །དེ་ཡན་ཆོད་ལ་ཐང་གི་རྒྱལ་ཁམས་འཇགས་ནས་ལོ་བརྒྱ་དང་བཅུ་དྲུག་སོང༌། ཐང་ཐའི་ཛུང་གི་ལོ་ནས་བརྩིས་པ་འདྲ། ཐང་ཀའུ་ཛུང་གི་ལོ་ས་ཕོ་སྟག་ནས་བརྩིས་ན་ལོ་བརྒྱ་དང་ཉི་ཤུ་རྩ་བཞི་སོང་བ་ཡིན། དེ་རྗེས་ཀིམ་ཤིང་ཀོང་ཇོ་འདས་ནས་ལོ་བཅོ་ལྔ་པ་ཤིང་མོ་ལུག་ལ་ཁྲི་སྡེ་གཙུག་བརྟན་གཤེགས། ལོ་དེ་ཉིད་ལ་སྲས་ཁྲི་སྲོང་ལྡེ་བཙན་རྒྱལ་སར་བཏོན། རྒྱ་ནག་ཏུ་ཆོས་བྱུང་ནས་ཁྲི་སྲོང་ལྡེ་བཙན་གྱི་དུས་སུ་ལོ་སྟོང་ཉིས་བརྒྱ་སོང་ཞེས་སྦ་བཞེད་ན་སྣང་ངོ༌། ཧན་ཛུང་རྒྱལ་པོས་ཤིང་མོ་ལུག་ཡན་དུ་ལོ་བཞི་བཅུ་རྩ་གསུམ་རྒྱལ་པོ་བྱས། རང་ལོ་བདུན་ཅུ་རྩ་གསུམ་པ་མེ་མོ་བྱ་ལ་འདས། དེའི་སྔ་ལོགས་ཀྱི་མེ་ཕོ་སྤྲེའུ་ལ་ཧེན་ཛུང་གི་བུ་གསུམ་པ་ཛུང་ཛུང་རྒྱལ་སར་བཏོན། ལོ་བདུན་རྒྱལ་པོ་བྱས་ནས། དགུང་ལོ་ལྔ་བཅུ་ང་གཉིས་པ་ཆུ་ཕོ་སྟག་ལ་འདས། ལོ་དེ་ལ་ཛུང་ཛུང་གི་བུ་ཆེ་བ་ཐའེ་ཛུང་རྒྱལ་སར་བཏོན། དེའི་རྟིང་ལོ་བོད་ཀྱི་དམག་བྱུང་བས་ཤིན་ཅུར་བྲོས། བོད་རྣམས་ཀྱིས་རྒྱའི་བློན་པོ་ཀོའུ་ཧི་རྒྱལ་སར་བསྐོས་ནའང༌། རིང་པོར་མ་ལོན་པར་ཐའི་ཛུང་རྒྱལ་པོས་དེ་བསད། སྤྱིར་ཐའི་ཙུང་གིས་རྒྱལ་ས་ལོ་བདུན་བྱས། དགུང་ལོ་ལྔ་བཅུ་པ་ས་མོ་ལུག་ལ་འདས། ལྕགས་ཕོ་སྤྲེའུའི་ལོ་ལ་ཐའི་ཛུང་གི་བུ་ཆེ་བ་དིང་ཛུང་བསྐོས། ལོ་དེ་ཉིད་ལ་ཁྲི་སྲོང་ལྡེ་བཙན་འདས་ནས་སྲས་ཆེ་བ་མུ་ནེ་བཙན་པོ་བསྐོས།ལོ་བཅུ་བདུན་ལ་རྒྱས་ས་བྱས་ཏེ་མེ་མོ་གླང་ལ་འདས། ཇུ་ཙེ་བཙན་པོ་རྒྱལ་སར་བསྐོས། ལོ་ངོ་བརྒྱད་རྒྱལ་ས་བྱས་ནས། ཤིང་ཕོ་སྤྲེའུ་ལ་འདས། ལོ་དེ་ཉིད་ལ་ཁྲི་ལྡེ་སྲོང་བཙན་བསྐོས། དིང་ཛུང་རྒྱལ་པོས་ལོ་ཉི་ཤུ་རྩ་ལྔ་རྒྱལ་ས་བྱས་ནས། དྲུག་ཅུ་རྩ་བཞི་པ་ཤིང་མོ་བྱ་ལ་འདས། ལོ་དེ་ལ་དིང་ཛུང་གི་བུ་ཆེ་བ་ཤུན་ཛུང་བསྐོས། ལོ་གཅིག་རྒྱལ་པོ་བྱས་ནས་བཞི་བཅུ་རྩ་དྲུག་པ་ལ་འདས། མེ་ཕོ་ཁྱི་ལ་ཤུན་ཛུང་གི་བུ་ཆེ་བ་ཧུན་ཛུང་བསྐོས། དེ་ས་ཕོ་བྱི་བའི་ལོ་ལ་འདས། ས་མོ་གླང་ཧུན་ཛུང་གི་བུ་མུ་ཛུང་བསྐོས། སྐབས་དེ་ཤེད་དུ་བོད་ཀྱི་རྒྱལ་པོ་འདས་ཟེར་ཡང་ཤིང་ཕོ་རྟ་ཤར་བ་ལ་འདས། ལོ་དེ་ལ་ཁ་ལི་ཁ་ཆུ་བསྐོས། ལྷ་སའི་ཐང་དུ་བོད་ཀྱི་བློན་པོ་འཚོགས། བན་ཆེན་པོས་མནའ་བརྩིགས་བཏོན། བདེན་པ་བདར་ཏེ་ཐམས་ཅད་བརྩིགས་པ་དང་མནའ་ཆད་བྱས། མུ་ཛུང་མེ་ཕོ་རྟ་ལ་བློན་པོས་བཀྲོངས། མེ་མོ་ལུག་ལ་མུ་ཛུང་གི་བུ་གཉིས་པ་འུ་ཛུང་བསྐོས། མེ་ཕོ་འབྲུག་ལ་བོད་ཀྱི་རྒྱལ་པོ་འདས། ལོ་དེ་ཉིད་ལ་གཅུང་པོ་ཐ་ཆུང་ཐ་མུ་ཞེས་པ་རྒྱལ་སར་བསྐོས། དེ་ཆང་ལ་དགའ་ཞིང་སྤྱོད་པ་ངན་པས་བོད་ཀྱི་རྒྱལ་ཁམས་འཁྲུགས། སི་ཧ་ཅིའུ་ལ་བོད་དབང་བའི་རི་བརྩིགས་ཡོད་པ་འགྱེལ། ཀླུ་ཆུ་ཞག་གསུམ་གྱེན་ལ་ལོག །ལྟས་ངན་བྱུང་ཞིང་རྒྱལ་ཁམས་ཞིག་པ་ཡིན་ནོ། །ས་མོ་ལུག་ཡན་ཆོད་ལ་ལོ་ཉིས་བརྒྱ་དང་བརྒྱད་སོང་ཟེར་ཡང༌། ལེགས་པར་བརྩིས་ན་ཐང་གི་རྒྱལ་ཁམས་ཉིས་བརྒྱ་དང་ཉི་ཤུ་རྩ་གཉིས་སོང་ངོ༌། །ས་མོ་ལུག་འདི་གླང་དར་མས་རྒྱལ་སྲིད་བྱས་ནས་ལོ་བཞི་ལོན་པའི་ས་མོ་ལུག་དེ་ཡིན་ནོ། །དེའི་རྗེས་སུ་ལྕགས་ཕོ་སྤྲེའུ་དང་ལྕགས་མོ་བྱའི་བར་དུ་ཡང་རྒྱལ་པོ་བྱས། ལྕགས་བྱ་དེ་ལ་ཆོས་བསྣུབས་ཤིང༌། དེ་མ་ཐག་ཁོ་རང་དཔལ་གྱི་རྡོ་རྗེས་བསད་དོ། །དེས་ན་མཁས་པ་རྣམས་ཆོས་བསྣུབས་ནས་ལོ་ཇི་ཙམ་ལོན་པ་ནི་ལྕགས་བྱ་དེ་ནས་འགོ་འཛིན་པ་ཡིན་ནོ། །ཐང་ཀའུ་ཛུང་གིས་ས་ཕོ་སྟག་ལ་རྒྱལ་ཁམས་བླངས་པ་དེ། སྲོང་བཙན་སྒམ་པོའི་ལོ་ལྔ་བཅུ་པ་ལ་ཡིན་པས། དེའི་གོང་གི་ལོ་བཞི་བཅུ་རྩ་དགུ་པོ་བསྣན་ཏེ། སྲོང་བཙན་འཁྲུངས་ནས་ལོ་ཉིས་བརྒྱ་དང་བདུན་ཅུ་རྩ་གཅིག་ས་མོ་ལུག་ཡན་ལ་སོང་ངོ༌། །ནེལ་པའི་ཆོས་འབྱུང་དུ་ས་མོ་ལུག་ལ་དམ་པའི་ཆོས་བསྣུབས་པར་བཤད་དེ། ལོ་གཉིས་ཀྱིས་མང་བ་ཙམ་མོ། ཝུ་ཛུང་རྒྱལ་པོས་ལོ་བཅུ་གསུམ་སྲིད་བཟུང་ནས། དགུང་ལོ་སུམ་ཅུ་པ་ས་མོ་ལུག་ལ་འདས། ལོ་དེ་ལ་མུ་ཛུང་གི་བུ་ལྔ་པ་ཝུ་ཛུང་བསྐོས། ལོ་དྲུག་སྲིད་བསྐྱངས། དགུང་ལོ་སུམ་ཅུ་རྩ་བཞི་པ་ཤིང་མོ་གླང་ལ་འདས། མེ་ཕོ་སྟག་ལ་ཧེན་ཛུང་གི་བུ་བཅུ་གསུམ་པ་ཟྭན་ཛུང་བསྐོས། དང་པོ་ཐང་གི་རྒྱལ་ཁམས་ཀིན་བྱང་ཧུ་ནས་བོད་ཀྱི་བར་ལ་ས་ལེ་བར་སྟོང་ཚོ་དགུ་དང་དགུ་བརྒྱ་ཡོད། ཕྱིས་ཛུང་ཛུང་ནས་གཟུང་སྟེ་བོད་ལ་མཁར་མིག་སུམ་བརྒྱ་ཤོར། ཕྱིས་ཐང་གིས་ཐམས་ཅད་ཐོབ། ཟྭན་ཛུང་གིས་ལོ་བཅུ་བཞི་སྲིད་གཟུང༌། ལྔ་བཅུ་པ་ས་མོ་ཡོས་ལ་འདས། ལྕགས་ཕོ་འབྲུག་ལ་དེའི་བུ་ཆེ་བ་གྷི་ཛུང་བསྐོས། དེ་ཕྱིན་ཆད་བོད་དང་འབྲེལ་ཆད། དེ་ལྟར་ཐང་གི་རྒྱལ་པོ་ཀའུ་ཛུང་ནས་ལོ་ཉིས་བརྒྱ་དང་སུམ་ཅུ་སོ་དགུ་སོང་ཟེར། ལེགས་པར་བརྩིས་ན་ལྕགས་ཕོ་འབྲུག་ཡན་ལ་ལོ་ཉིས་བརྒྱ་དང་བཞི་བཅུ་རྩ་བཞི་སོང་ངོ༌། །གྷི་ཛུང་གིས་རྒྱལ་པོ་ལོ་བཅུ་བཞི་བྱས་ནས། ཆུ་མོ་སྦྲུལ་ལ་འདས། ཤིང་ཕོ་རྟ་ལ་གྷི་ཛུང་གི་བུ་ལྔ་པ་ཧྱི་ཛུང་བསྐོས། ལོ་བཅོ་ལྔར་སྲིད་གཟུང༌། ས་ཕོ་སྤྲེའུ་ལ་འདས། དེའི་བདུན་པ་ཇེ་ཛུང་ས་མོ་བྱ་ལ་བསྐོས། ལོ་བཅོ་ལྔར་སྲིད་གཟུང༌། ཆུ་མོ་ཕག་ལ་འདས། ཤིང་ཕོ་བྱི་བ་ལ་དེའི་བུ་དགུ་པ་ངའི་དིང་བསྐོས། ལོ་བཞི་སྲིད་གཟུང༌། མེ་མོ་ཡོས་ལ་འདས། དེ་ནས་རྒྱལ་རབས་ཆད་དེ། སྤྱིར་ཐང་གི་རྒྱལ་པོ་རྒྱལ་མོ་དང་བཅས་པ་ལ་ཉི་ཤུ་བྱུང༌། རྒྱལ་ཁམས་ལོ་ཉིས་བརྒྱ་དང་བརྒྱད་ཅུ་རྩ་བརྒྱད་བདག་བྱས་ཟེར་ཏེ། ཐང་ཀའུ་ཛུང་གིས་ས་ཕོ་སྟག་ལ་རྒྱལ་ཁམས་བླངས་པ་ནས། མེ་མོ་ཡོས་དེ་ཡན་ལ་ལོ་དྲུག་ཅུ་སྐོར་བཞི་དང་ལོ་ལྔ་བཅུ་སོང་ངོ༌། །ཐང་ཐའི་ཛུང་གི་རིང་ལ་ལོ་ཙཱ་བ་ཐང་ཟམ་ཚང་ཞེས་པ་བྱུང་ནས་ཆོས་མང་པོ་བསྒྱུར། དེ་ཡན་ཆོད་ལ་རྒྱ་ཡི་ལོ་ཙཱ་བ་ཉིས་བརྒྱ་བྱུང༌། ཐང་རུས་པའི་མིང༌། ཟམ་གསུམ། ཚང་སྡེ་སྣོད་དེ། སྡེ་སྣོད་གསུམ་པ་ཞེས་བྱའོ། །དེ་རྒྱ་གར་གྱི་སློབ་དཔོན་དབྱིག་གཉེན་གྱི་སློབ་མ་ཡིན་ཟེར། ཐང་གི་རྒྱལ་པོ་ཕྱི་མ་འདི་ཁམས་ན་གྲུམ་ཡེ་ཤེས་རྒྱལ་མཚན་བསྟན་པའི་བདག་པོ་བྱེད་པའི་དུས་ཡིན་ནོ། ཡང་ཐང་རབས་ཆད་པའི་རྗེས་ལ། ལྱང་ཞེས་པ་ལ་རྒྱལ་ས་འཕོས་པ་ཡིན། དེ་ཡང་ཐང་གི་རྒྱལ་པོའི་དུས་སུ་ཧྭང་མའོ་ཟེར་བ་བསིའུ་ཚ་ཞིག་གིས་ངོ་ལོག་བྱས་ནས་རྒྱལ་པོ་བྱས། ཇུ་ཧུན་ཟེར་བས་བློན་པོ་བྱས། རྟིང་ལ་ཇུ་ཧན་གྱིས་ཐང་ལ་ངོ་བལྟས་ནས། ཆུ་མི་དབེན་གྱི་དམག་དཔོན་བྱས། ཡང་རྟིང་ལ་ངོ་ལོག་སྟེ་རྒྱལ་ས་ཕྲོགས་པས་ལྱང་རྒྱལ་པོ་ཞེས་པའི་བརྒྱུད་བྱུང༌། དེ་ལ་སོགས་པ་རུས་མི་གཅིག་པའི་རྒྱལ་རབས་ཚན་པ་ལྔ་ལ་རྒྱལ་པོ་བཅོ་ལྔ་བྱུང༌། ལོ་ལྔ་བཅུ་ཐམ་པ་རྒྱལ་ས་བྱས། དེའི་རྗེས་སུ་ཅིའུ་ཐའི་ཛུང་ཞེས་པའི་རྒྱལ་པོ་ལ་རྒྱལ་རབས་བརྒྱད་སྦེན་ལྱང་གི་ས་ཆར་བྱུང༌། རྒྱལ་རབས་བརྒྱད་པ་ཧྭང་ཤང་ཕ་བུ་གཉིས་ཀྱི་ལག་ནས། ཆི་ཧན་ཏའི་གླེའུ་ཞེས་པས་སྦེན་ལྱང་ལ་སོགས་པའི་རྒྱལ་ཁམས་ཕྱེད་ཕྲོགས། རྒྱལ་རབས་དེ་ལ་ཏའི་གླེའུ་ཟེར། ཧྭང་ཤང་གི་ཞ་གོན་མའི་བུ་ཁ་དབང་ཞེས་པ་སྨན་རྩེའི་ཡུལ་དུ་འོངས་ནས། ཕའི་ཡུལ་གྱི་རྒྱལ་ཁམས་ཕྱེད་པོ་གཟུང༌། ཧོར་གྱིས་ནམ་ཐའི་ཟེར། ཁྱེན་ཁང་ཧྭང་ཇེ་འུར་བསྡད། རྒྱལ་ཁམས་དེ་ལ་གསུང་ཟེར། དེ་ནས་སྨན་རྩེ་ལྷ་བཙུན་གྱི་བར་དུ་རྒྱལ་རབ་བརྒྱད་སྨན་རྩེར་བྱུང༌། ཆི་ཏན་ཏའི་གླེའུའི་རྒྱལ་རབས་བདུན་བརྒྱད་ཀྱི་རྗེས་སུ་བློན་པོ་ཆེ་བ་ནུའི་ཇི་ཞེས་པས་རྒྱལ་ས་བླངས། དེའི་རྒྱལ་རབས་ལ་ཨམ་ཏན་ཁན་ཟེར། བརྒྱུད་པ་དགུ་བྱུང༌། རྒྱལ་པོ་དགུ་པ་ཧཱུྃ་དབང་གི་དུས་སུ་ཇིང་གིན་རྒྱལ་པོ་བྱུང་ནས། ཇིང་གིན་གྱིས་རྒྱ་ཁམས་དེ་བླངསསོ། །སེ་ཆེན་རྒྱལ་པོ་རྒྱལ་སར་བཞུགས་ནས་ཅི་དབེན་ལོ་བཅུ་གསུམ་པའི་དུས་སུ་སྨན་རྩེའི་རྒྱལ་པོ་གཡེའུ་ཇུ་རྒྱལ་སར་བསྡད་ནས་ལོ་གསུམ་སོང་བ་ལ། བ་ཡན་ཆིང་སང་གི་གསུང་གིས་རྒྱལ་ཁམས་བླངས། རྒྱལ་པོ་ས་སྐྱར་གཏང་ནས་ལྷ་བཙུན་བྱས། རྟིང་དུ་གེ་གན་རྒྱལ་པོའི་དུས་སུ་བསད་པས་ཁྲག་འོ་མར་བྱུང་ངོ༌། ཧོར་གྱི་རྒྱལ་ཁམས་ལ་ཏའི་དབེན་ཟེར་ཞེས་པ་ཛམྦྷ་ལ་ཏེ་ཤྲཱི་མགོན་གྱིས་སྨྲས་པ་ཀུན་དགའ་རྡོ་རྗེས་བྲིས་པའོ། ཅིའུའི་རྒྱལ་པོ་སུམ་ཅུ་སོ་དྲུག །ཆིན་ཧྲི་ཧྭང་གི་རྒྱལ་པོ་གཉིས། ཧན་གྱི་རྒྱལ་པོ་བཅུ་གཉིས། ཨང་མང་གཉིས། ཧན་ཉི་ཤུ་རྩ་དྲུག །ཚའོ་ཚ་ལྔ། འུ་མ་གཅིག །ཧེའུ་ཙིང་གཅིག །བསི་ཙིང་གཅིག །ཆིང་སང་བརྒྱུད་པ་སུའི་གཡང་དི་ཡི་ལ་རྒྱལ་པོ་བཅུ་གཉིས། ཧན་ཉི་ཤུ་རྩ་དྲུག་པའི་གཉིས་པ་ཧན་མི་ཏི་རྒྱལ་པོའི་དུས་སུ་ཆོས་བྱུང༌། ཧོར་གྱི་རྒྱལ་རབས་ལ། དང་པོར་གནམ་གྱི་བུ་སྦོར་ཏ་ཆེ། དེའི་བུ་བར་ཆི་གན། དེའི་བུ་ཐམ་ཆག །དེའི་བུ་ཆི་ཇི་མེར་གན། དེ་ད་ལྟའང་སྲིན་པོའི་ཁ་གནོན་བྱེད་པར་གྲགས་པས་པདྨ་འབྱུང་གནས་ཡིན་ཟེར། དེའི་བུ་ལའུ་ཇང་བྷི་རེ་འོལ། དེའི་བུ་ཀ་ས་པ་ནི་དུན། དེའི་བུ་སེམས་ཛའོ་ཇི། དེའི་བུ་ལ་ཇུ། དེའི་བུ་དུ་བུན་མེར་གན། དེ་འདས་རྟིང་ནག་མོ་ཨ་ལན་ལོ་ལས་ཉི་མ་དང་ཟླ་བའི་ཟེར་ལས་སྐྱེས་པ་བོ་དོན་ཆར་མུ་གན། དེའི་བུ་གའི་ཆི། དེའི་བུ་སྦི་ཁིར། དེའི་བུ་མ་ནན་ཐོ་དོན། དེའི་བུ་གའི་ཐུ་གན། དེའི་བུ་བའི་ཤིང༌། དེའི་བུ་ཁོར་ཐོག་ཤིང༌། དེའི་བུ་དུམ་བི་ཧའི་ཁན། དེའི་བུ་ག་བུ་ལ་གན། དེའི་བུ་བར་ཐན་བ་དུར། དེའི་བུ་ཡེར་ཕུར་ག་བ་དུར། དེ་དང་བཙུན་མོ་ཧུ་ལུན་གཉིས་ཀྱི་སྲས་ཇིང་གིན་རྒྱལ་པོ། ཆུ་ཕོ་སྟག་ལ་འཁྲུངས། སྤུན་ལྔ་ཡོད། དེས་ལོ་སོ་བརྒྱད་པ་ལ་རྒྱལ་ཁམས་དབང་དུ་བསྡུས་ནས་རྒྱལ་ས་ལོ་ཉི་ཤུ་རྩ་གསུམ་མཛད། འདི་ལ་ཐའི་ཛུང་ཡང་ཟེར། ཆུ་ཕོ་སྟག་གི་ལོའི་སྟོན་ཟླ་དང་པོའི་ཚེས་བཅུ་གཉིས་ལ་དགུང་ལོ་དྲུག་ཅུ་རྩ་གཅིག་པ་མི་ཉག་གྷ་རུ་གནམ་དུ་གཤེགས། དེ་རྗེས་ཨོ་གོ་ཏས་ལོ་དྲུག །དེའི་སྲས་གོ་ལུག་རྒྱལ་པོས་ཟླ་བ་དྲུག །མོང་གལ་གན་གྱིས་ལོ་དགུ། སེ་ཆེན་གན་གྱི་ལྕགས་སྤྲེལ་ནས་ཤིང་རྟའི་བར་ལོ་སོ་ལྔ་སྟེ། རང་ལོ་བརྒྱད་ཅུ་པ་ལ་གཤེགས། ཨོལ་ཇ་དུས་ལོ་བཅུ་གསུམ། འདིའི་རིང་ལ་སྣར་ཐང་གི་བསྟན་འགྱུར་བྱུང༌། གོ་ཡུག་རྒྱལ་པོས་ལོ་བཞི། ཨ་ཡུ་པར་པ་ཏ་བུ་ཡན་དུས་ལོ་དགུ། སིད་དྷི་ཕ་ལ་གཡིང་ཛུང་གིས་ལོ་གསུམ། ཡེ་སུན་ཐེ་མུར་ཅིང་དབང་གིས་ལོ་ལྔ། ར་ཁྱི་ཕག་གིས་ཞག་བཞི་བཅུ། ཀུ་ཤ་ལ་གོ་ཐུག་རྒྱལ་པོས་ཟླ་བ་གཅིག །ཐོག་ཐི་མུར་འཇའ་ཡ་དུ་རྒྱལ་པོས་ལོ་ལྔ། རིན་ཆེན་དཔལ་རྒྱལ་པོས་ཟླ་བ་གཅིག །ཟླ་བ་དྲུག་རྒྱལ་ས་སྟོངས། རྒྱལ་སྲིད་ཨེལ་ཐ་མུར་ཐ་ཤྲཱིས་བསྐྱངས། ཆུ་མོ་བྱ་ལ་རྒྱལ་སར་ཐོ་གན་ཐི་མུར་བསྐོས་ནས་ལོ་སོ་དྲུག་པ་ས་ཕོ་སྤྲེའུ་ལ་ཧོར་ཡུལ་ལ་བྲོས། ས་ཕོ་སྤྲེའུ་དེ་ནས་ཏའི་མིང་རྒྱལ་པོས་རྒྱལ་ས་བྱས། ས་ཕོ་སྤྲེའུ་དེ་ནས་དེང་སང་གི་མེ་སྤྲེལ་ཤར་བ་ན་ལོ་བརྒྱ་དང་བརྒྱད་སོང་བ་ཡིན་ནོ། །ཏའི་མིང་རྒྱལ་པོས་ལོ་སུམ་ཅུ་རྩ་གསུམ། ཀྱི་ཧུན་གྱིས་ལོ་གཉས། ཡེ་དབང་གིས་ལོ་ཉི་ཤུ་རྩ་གཉིས། བཞིན་ཛུང་གིས་ལོ་བཞི། ཟོན་ངེས་ལོ་བརྒྱད། ཅིན་ཐུང་གིས་ལོ་བཅུ་གསུམ། གྱིན་ཐའི་ལོ་བདུན། ཐེན་ཤུན་མེ་མོ་གླང་ལ་རྒྱལ་སར་བྱུང་ནས་ཆུ་སྤྲེའི་བར་ལོ་བརྒྱད། ཆུ་བྱ་ནས་ཆིང་ཧྭ་རྒྱལ་པོས་རྒྱལ་ས་གཟུང་ནས་ཤིང་ལུག་གིས་ལོ་བཅུ་གཅིག །མེ་སྤྲེ་ཤར་བའི་ཚེ་བརྒྱ་དང་བརྒྱད་འདས་པ་ཏའི་མིང་རྒྱལ་པོ་བརྒྱུད་པ་དང་བཅས་པའི་ལོ་སྟེ། ཕྱིན་ཆད་བརྩི་བར་འདོད་ན་ཡང་འདི་ཉིད་གཞིར་བྱས་ཏེ་བརྩི་བར་བྱའོ། །དེ་ལ་ཧོར་གྱི་རྒྱལ་པོ་བྱིན་གེན་ནས་གཟུང་སྟེ། ཐོ་གན་ཐི་མུར་ཡན་དང༌། ཏའི་མིང་ནས་གཟུང་སྟེ་དིང་སང་གི་བར་རྒྱའི་རྒྱལ་པོ་རྣམས་ཀྱིས། སྤྱིར་དཀོན་མཆོག་གསུམ་གུས་པས་བཀུར་ཞིང༌། བྱེ་བྲག་ཏུ་སེ་ཆེན་གན་དང་ཡེ་དབང་གཉིས་ཀྱིས་རྒྱ་གར་དང་བོད་ཀྱི་རབ་ཏུ་བྱུང་བ་རྣམས་ལ་གཅེས་སྤྲས་སུ་བྱས་ནས་ཡོ་བྱད་བཏང་བ་ནི་བློར་ཤོང་བར་དཀའ་བས། རྒྱལ་པོ་དེ་དག་གི་དགེ་བའི་རྩ་བ་ལ་རྗེས་སུ་ཡི་རང་བར་བྱས་ན་རང་དང་གཞན་གྱི་བསོད་ནམས་བྱས་པ་དང་མཉམ་པ་ཉིད་ཅེས་བྱ་བ་དེ་འབྱུང་ངོ༌། བོད་དང་རྒྱ་ཧོར་ལ་སོགས་པའི་རྒྱལ་རབས་ཀྱི་སྐབས་སོ། ། ། ༡.༡༡ གླང་དར་མས་བསྟན་པ་བསྣུབས་རྗེས་བོད་མི་ཁྱིམ་པ་ཆོས་གཙུག་ལག་ཁང་དང་བཀའ་བསྟན་སྲུང་སྐྱོང་བྱས་པའི་སྐོར། གླང་དར་མས་བསྟན་པ་བསྣུབས་རྗེས། འོད་སྲུངས་དང་དཔལ་འཁོར་བཙན་གྱིས་ཀྱང་དཀོན་མཆོག་གསུམ་ལ་གུས་པར་བྱས་ཏེ། གཙུག་ལག་ཁང་རྩིག་པ་ལ་སོགས་པ་བྱསསོ། །བསྟན་པ་བསྣུབས་རྗེས་བོད་ཀྱི་ཁྱིམ་པ་རྣམས་ཀྱིས་ཀྱང་དཀོན་མཆོག་གསུམ་ལ་གུས་པར་བྱས་ནས། ལྷ་ས་དང་བསམ་ཡས་ལ་སོགས་པའི་གཙུག་ལག་ཁང་ཆེན་པོ་རྣམས་མ་ཞིག །ཁྱིམ་དང་རི་སུལ་ན་གནས་པའི་སྔགས་པ་རྟེན་སྐྱ་བོར་གྱུར་པ་དེ་དག་གིས་ཀྱང་རང་ཉིད་ཀྱིས་སྒྲུབ་པ་ཚུལ་བཞིན་དུ་ཉམས་སུ་བླངས་ཤིང༌། བསྟན་པ་སྤྱི་ལ་ཡང་གུས་པར་བྱས་པས། མངའ་བདག་རལ་པ་ཡན་ཆོད་དུ་འགྱུར་བའི་བཀའ་དང་བསྟན་བཅོས་ཀྱི་པུ་སྟི་རྣམས་ལེགས་པར་བསྲུངས་པས། སྔོན་འགྱུར་བ་ཕལ་ཆེ་བ་ད་ལྟ་ལོངས་སྤྱད་དུ་ཡོད་པ་འདི་ཡིན་ལ། ཕྱིས་ཁམས་ནས་ཕྱོགས་འདིར་རབ་ཏུ་བྱུང་བ་བྱོན་པ་མཐོང་མ་ཐག་ཏུ་དགའ་ཆེས་ཏེ། གཙུག་ལག་ཁང་གི་ཕྱོགས་སུ་ཡོ་བྱད་མང་དུ་བཏང་ནས་བརྩིགས། དགེ་འདུན་གྱི་འཚོ་བ་ལེགས་པར་སྦྱར་བས་དགེ་འདུན་བགྲང་བ་ལས་འདས་པ་འཕེལ་བ་ཡིན་ལ། ཁམས་ནས་བོད་ཡུལ་དབུས་སུ་དགེ་འདུན་བྱོན་པའི་དུས་མཚམས་ནི། བུ་སྟོན་རིན་པོ་ཆེས་རྒན་མོ་ཞིག་གི་ངག་གི་རྗེས་སུ་འབྲངས་ནས་ལྕགས་མོ་བྱ་ལ་བསྟན་པ་བསྣུབས་ནས་བདུན་ཅུ་རྩ་གསུམ་པ་ཆུ་མོ་བྱ་ལ་བསྟན་པ་བྱུང་བ་ཡིན་ཞེས་གསུང་ལ། བསྟན་པའི་རབས་ལ་ཤིན་ཏུ་མཁས་པ་འབྲོམ་སྟོན་པའི་ཞལ་ནས། བདུན་ཅུ་རྩ་བརྒྱད་པ་ས་ཕོ་སྟག་ལ་བྱུང་བ་ཡིན་གསུང་ངོ༌། །ས་ཕོ་སྟག་དེ་ནས་ལོ་དྲུག་ཅུ་རྩ་ལྔ་པ་ཆུ་ཕོ་རྟ་ལ་ཨ་ཏི་ཤ་བོད་དུ་བྱོན། དེའི་ཚེ་ན་དབུས་གཙང་མི་དྲུག་ཏུ་གྲགས་པ་ལས་སུམ་པ་ཡེ་ཤེས་གཞོན་ནུ་བློ་གྲོས་བཞུགས་ཡོད་དེ། འབྲོམ་སྟོན་གྱིས་དབུས་ཀྱི་བཤེས་གཉེན་ཆེན་པོ་རྣམས་ལ་ཇོ་བོ་བསུ་བ་ལ་འབྱོན་པ་ཞུ་ཟེར་བའི་ཡི་གེའི་ནང་ན། དང་པོའི་དགེ་སློང་ལུགས་འབྱིན་དཔོན། །བཙུན་ཆེན་ཡེ་ཤེས་བློ་གྲོས་དང༌། ཞེས་འབྱུང་བའི་ཕྱིར་རོ། །དེ་ལ་ནེལ་པ་པཎྚི་ཏ་གྲགས་པ་སྨོན་ལམ་ཚུལ་ཁྲིམས་ན་རེ། ལྕགས་མོ་བྱ་ནས་ལོ་བརྒྱ་དང་བརྒྱད་ཀྱི་བར་དུ་བསྟན་པ་མེད། བརྒྱ་དང་དགུ་པ་ས་མོ་བྱ་ལ་བསྟན་པ་བྱུང་ཟེར་ཏེ། བརྟགས་ནས་ཀླུ་མེས་ཀྱི་ཆེ་བ་བརྗོད་པའི་ཡི་གེ་ན། བདག་གི་དགེ་བའི་བཤེས་གཉེན་ཆེན་པོ་ཀླུ་མེས་ཤེས་རབ་ཚུལ་ཁྲིམས་དང༌། སུམ་པ་ཡེ་ཤེས་བློ་གྲོས་གཉིས་ཀྱིས་དང་པོ་ཁོ་ནར་ཀླུང་ཤོད་འབྱིམ་པའི་ལུང་དུ་གནས་བཙུགས་པས་མ་ཚུགས། དེ་ནས་བྱའི་ལོ་ལ་མོ་ར་སྒྱེལ་བཙུགས་ཤེས་འབྱུང་བས། གནས་གཞི་བརྩིགས་པ་ལ་བསྟན་པ་བྱུང་བའི་ཐོག་མར་འཁྲུལ་ལོ་སྙམ་མོ། །དེ་ནས་ཀླུ་མེས་དང་སུམ་པས་གཙུག་ལག་ཁང་བརྩིགས་ཤིང་དགེ་འདུན་གྱི་སྡེ་འཕེལ་བ་ལ། ཀ་བ་བཞི། གདུང་བརྒྱད། ལྕམ་སུམ་ཅུ་སོ་གཉིས། དྲལ་མ་དཔག་ཏུ་མེད་པ་བྱུང་བར་གྲགས། རག་ཤི་ཚུལ་ཁྲིམས་འབྱུང་གནས་ནི་ཁམས་སུ་བཞུད་དེ་མཆེད། སྦ་དང་དེ་གཉིས་མཁན་པོ་མི་གཅིག །སྦ་བཙུན་བློ་གྲོས་འབྱུང་གནས་ཀྱིས་བུ་ཚལ་གསེར་ཁང་བཟུང་ནས། དེའི་མཁན་བུ་སྤྱན་འོག་བློ་གྲོས་རྒྱལ་མཚན་ལ་སོགས་པ་རྣམས་ཀྱིས་ལྕེ་ས་ལ་སོགས་པའི་གཙུག་ལག་ཁང་མང་དུ་བཙུགས། འབྲིང་ཡེ་ཤེས་ཡོན་ཏན་གྱིས་ལྷ་ལུང་ལ་བརྟེན་ནས་ཁམས་གསུམ་ཟངས་ཁང་དང༌། འཕྱོས་ཀྱི་དོག་པ་དང༌། གང་པར་ལྷ་ཁང་དང༌། དེའི་མཁན་བུ་རྣམས་ཀྱིས་དབུ་རུ་སྐར་ཆུང་དང༌། གཉལ་གྱི་ཆོས་སྒྲོར། བྲེ་གུ་ར་ལ་སོགས་པ་དགེ་འདུན་གྱི་སྡེ་མང་དུ་འཕེལ་ལོ། །དེ་ཡང་དབུས་གཙང་མི་དྲུག་ཕྱག་ཕེབས་ནས། གཞན་བསྙེན་པར་རྫོགས་པ་ལ་དད་པའི་དགེ་འདུན་ཡང་ངེས་པར་དགོས་པས། འབྲོམ་སྟོན་པས་གསུང་བའི་ས་ཕོ་སྟག་ལ་གཙུག་ལག་ཁང་རྩིགས་པའི་ནུས་པ་མེད་ཀྱང་དགེ་སློང་གི་དགེ་འདུན་རིམ་པར་བྱོན། དེ་ནས་ནུས་པ་ཅན་གྱི་ཀླུ་མེས་ལ་སོགས་པ་བྱོན་པ་ཡིན་ནམ་སྙམ་མོ། ། །